text:
Innleiðing til filmin “1001 gram”
Theodor E. D. Olsen, Prestafelag Føroya
Filmsfelagið í Havnar bio
Sunnukvøldið 13. september 2015 kl. 20
Hvat er meir enn túsund? Hetta plagdi ein gamal maður at spyrja viðhvørt.
Í hesum lá kanska bæði eitt sindur av fjarskotnari fávitsku, men eisini universellum sannleika. Tí tá vit fara út um tað, ið hugsast kann, upp um tað, ið teljast kann – ja, so gerst tað ikki bara óveruligt, tað gerst eisini spennandi. Tá vit fara heilt út, har vindar venda, og orka broytir skap. Men tora vit heilt hagar út, og er tað gjørligt?
Hetta er ikki bara filosofiskt ella matematiskt áhugavert. Hetta riggar eisini retoriskt. Tað ljóðar væl. Tí vit kenna jú øll talið 101, tá talan er um óteljandi dalmatinarahundar, 501, tá talan skal vera um góðar cowboybuksur, ella 1001, tá talan er um nætur, nætur langt burturi í eysturlondum ella tær óteljandi næturnar hja Vágaverki. Eitttalið ger stóran mun – eisini tá vit spyrja: Hvat er meir enn túsund?
Tað sigst, at einaferð í sjeytiárunum, tá kinverski politikarin Zhou Enlai (1898-1976) varð spurdur, hvat hann helt um ta fronsku kollveltingina, skuldi hann svara vera, at tað var tað enn ov tíðliga at svara skilagott uppá.
Og helst hevði hann rætt. Eftir fronsku kollveltingina í 1790’unum varð avgjørt at fáa nýggjár mátieindir. Ikki minst bleiv meturin tikin í nýtslu. Hildið varð, at longd eisini kundi máta vekt, tí eitt kilo – ella kilogram, sum jú merkir 1000 gram – eitt kilo bleiv definerað sum mongdin á vatni, sum kundi mátast á 1/1000 kubikkmetri, um hitin var 4 stig.
Væl varð roknað út, og lodd varð gjørt, sum skuldi hava hesa vekt, og sum varð goymt á franska tjóðarsavninum í París. Konventiónin um meturin bleiv undirskrivað í 1875, og í 1889 varð autoriteturin hjá hesum høvuðsloddi skiftur út við fleiri onnur lodd, ið vóru gjørd við betri tøkni. Tey lond, sum høvdu skrivað undir konventiónina, fingu hvør sítt lodd, sum av og á verða samanborin. Síðan 1949 hevur eitt nú Danmark átt lodd nr. 48, og 1990 varð komið fram til, at hetta lodd, sum skal siga okkum hvat eitt kilo er, vigaði 1 kilo pluss 0,112 mg.
Ná, nokk um tað, nokk tí eimki er so ringt sum at tosa um, sum tað, tú ikki hevur skil fyri. Tá kanst tú, um eg so má siga, lætt verða funnin ov lættur, og stendur tú bara og sigur okkurt býtt, verður tú neyvan tungan á vektskálini.
Tí tað er eisini ein av boðskapunum, ið skal geva okkum tyngd i í kvøld.
Í kvøld er nevniliga norski filmurin “1001 GRAMM” á skránni, ið er um at máta hvørt nikk og prikk í sjónligu tilveruni. Leikstjórin Bent Hamer (f. 1956 í Sandefjord í Noregi) sigur søguna um vísindakvinnuna Mariu, sum er í starvi á Justervesenet, har alt verður vigað og mált, kilo og metrar.
Tá filmurin byrjar, skal Maria til París at kanna, um eitt kilo, sum er skrásett í Noregi, veruliga vigar tað sama sum eitt kilo í restini av verðini. Á ferðini til París fer alt í smildur, og hon fer at leggja misnøgd og sorg, men at enda eisini kærleika, í vágskálina. Tá kemur hon eftir, at tann, ið einki hevur at bera, ber hina tyngstu byrðina.
Ella sum vit syngja í einum av nýggjaru brúðarsálmum okkara “I blev skabt som mand og kvinde” (“Vórðu tit til mann og kvinnu” - Heri Tróndhein hevur føroyskað) - nr. 658 í Sálmabókaruppískoytinum:
Hann, sum onga byrðu bar,
Ikki sanna gleði fær
Ikki tí, tað kann jú vera freistandi at máta og viga alt, sum til ber.
Tiltakið hesa vikuna eitur filmir í felag, og herfyri stóð formaðurin í Lærarafelagnum her. Hann veit alt um, at børn verða mátað og vigað í kanningum, sum skulu siga okkum, hvussu væl børnini nú duga í mun til í fjør ella í mun til tey í øðrum londum.
Eg kenni tað eisini frá mínum egnu “bransju”, har tað stundum verður mátað, hvussu nógv prosent av fólkinum trúgva ella ikki o.s.fr.
Ella at royndir verða gjørdar at seta mark fyri, at tey trúgvandi (hesi verða altíð nevnd í fyrra lýsingarhátti – “trúgvandi” ) velja hendan ella handan flokkin, meðan onnur ikki gera tað. Tað hevur tíbetur ikki vunnið veruligan frama.
Svarini finna vit ikki altíð.
Men eins og í tilveruni sum heild er eisini neyðugt at seta røttu spurningarnar.
Mær rennur í huga nakrar granskarar frá Boston University, sum undraðust á, at eitt av teimum londunum, har so nógv fólk ikki søgdu seg trúgva, kortini hevði eini 80 %, sum vóru limir í Fólkakirkjuni. Landið var Danmark, og granskararnir komu til ein størri danskan bý. Teir settu seg í tok og spurdu fólk, um teir kundu spyrja tey eitthvørt. Jú, tað var gaman í. Men uppaftur størri gjørdist undranin, tá fólk blivu firtin og reistust og vildu ikki svara. Spurningurin var: Hevur tú funnið Jesus Kristus sum tín persónliga frelsara?
Tað var ov privat. Teimum dámdi ikki spurningin, og vísindafólkini úr Boston fingu einki burturúr.
Well, vit tosa í dag um vekt og mát og stødd. Men tað er ikki alt, sum kann vigast.
Tosa vit um tyngd og vekt og djúpd, tá talan er um kærleika ella vinalag, enda vit skjótt í myndatalu – ofta uttan at gáa eftir tí. Vit siga, at vit elska so høgt, ella at kærleikin er so djúpur o.s.fr.
Alt kann ikki mátast, og viðhvørt gongur galið.
Onkur minnist kanska fyrsta part í Dekaloginum eftir polska høvundin Kieslowski, har hann ger filmir um tíggju boðini. Í fyrsta parti, ið snýr seg um fyrsta boð, at tú ikki mást hava aðrar gudar, síggja vit feðgarnar, ið rokna alt út á telduni. Alt verður roknað út, og teir koma fram til, at væl ber til at skoyta á ísinum, sum hevur lagt seg á tjørnina, tí kuldin er so nógvur. Men teldan hevur ikki varnast, at kemikaliir eru likin í tjørnina, sum fáa ísin at tiðna.
Drongurin dettur niður ímillum, ólukkan er hend, og pápin, gerst illur, og fer inn í kirkjuna og ger seg inn á altarið – illur við Guð, sum hann hevur sagt seg ikki trúgva upp á.
Viðhvørt er lívið paradoksalt.
Tað er ikki alt, sum kann vigast og mátast, og tí hava vit eisini brúk fyri at lata upp fyri øðrum pørtum av tilveruni. Vit skulu helst burtur frá tí, sum tað onkuntíð verður nevnt í granskingarhøpi, at okkurt verður kallað nyttugransking. Tí sjálvandi er eisini neyðugt at granska í menniskjuni sjálvari, í humaniora o.l.
Tí hóast menniskjað kann vigast og mátast, so kunnu hugsanir, kenslur og fatanir ikki vigast.
Viðhvørt er neyðugt at spyrja, hvat er meir enn túsnd og fara út um tað – hóast sjey vís ikki altíð kunnu svara tí, ið dárin spyr.
Eg skal vegna Prestafelagið, sum eg umboði, takka fyri innbjóðingina, og takka fyri hetta tiltakið, ið vísir “film í felag”.
Aftaná er høvi at vitja Sirkus og skifta orð um filmin.
Tøkkin kann ikki vigast, men hon skal sigast!
Theodor E. D. Olsen, Prestafelag Føroya


c: text/html

text:
Minnist til sólkrem
Vit heita á tykkum foreldur, um at smyrja børnini við sólkrem, áðrenn tey koma á stovn. Vit smyrja børnini við sólkremi aftur seinnapartin. Les meira »
Nýggjur leiðari
Tórshavnar kommuna hevur avgjørt at seta Sigrun Magnussen í starv, sum leiðari í Løkjatúni, meðan Elin N. W. Tausen er í farloyvi. Sigrun byrjar í starvinum tan… Les meira »
Kom og ver við í okkara toymi :)
Vit søkja eftir námsfrøðingum og hjálparfólkum Les nærri her Les meira »
Samband
Leiðari 214227, elint@torshavn.fo
Kongastova 268931
Traðastova 266572
Løkjástova 256724
Sandástova 266576
T-post til stovurnar: lokjsta@torshavn.fo
Kalendari
Vika 9 Foreldraviðtalur í Kongastovu
Vika 10 Foreldraviðtalur í Traðastovu
13.03 Foreldrakaffi
Vika 11 Foreldraviðtalur í Løkjastovu
20.03 Kalt borð á øllum stovum
Vika 12 Foreldraviðtalur í Sandástovu (útsettar til miðan apríl)
24.04 Kalt borð á øllum stovum
01.05 Felags kunnandi foreldrafundur kl. 19.00
09.05 Ommu og abba dagur
29.05 Kalt borð á øllum stovum (avlýst)
31.05 Foreldramorgunmatur/børnini fáa pitsa á middegi
15.06 Summarveitsla
Vika 29, 30 og 31 Stovnurin er í summarferiu

robotstxt: allowed

filter: keep


text:
Tíðindi
Okkum tørvar vaktir til gongu½maraton
Saman við Tórshavn Marathon skipar Krabbameinsfelagið fyri gongu½maraton 3. juni 2018. Okkum tørvar vaktir!
Kom og gakk - Gongu½maraton 3. juni í 2018
Saman við Tórshavn Marathon skipar Krabbameinsfelagið fyri gongu½maraton 3. juni 2018. Gang eitt ½ maraton og stuðla Krabbameinsfelagnum.
Undirlívsbólkurin hjá Krabbameinsfelagnum bjóðar til hugnaløtu
Undirlívsbólkurin hjá Krabbameinsfelagnum bjóðar øllum kvinnum, sum hava ella hava havt krabbamein í undirlívi til eina hugnaløtu. Hugnaløtan verður týskvøldið 29. mai kl. 19.00 í hølunum hjá Krabbameinsfelagnum, Grønlandsvegur 58, 100 Tórshavn.
Njót sólina, men ansa tær
Endiliga hóma vit summarið, so nú er at sleppa sær út og njóta tað. Sólin lívgar eftir langa og kalda veturin. Umráðandi er tó at vera varin í sólini, bæði tá ið tú fert út í urtagarðin, niðan í hagan, á flot ella okkurt heilt annað.
Komandi titøk
Seinfylgjubólkurin bjóðar til hugnaløtu
Innbjóðing til hugnaløtu - Bólkur fyri fólk við seinfylgjum eftir krabbameini Bólk…
Kom og gakk - Gongu½maraton 3. juni
Gongu½maraton 3. juni 2018 Fyri 16. ferð verður skipað fyri Tórshavn marathon. Í á…


text:
Lógir/Viðtøkur felagsins
§ 1 Navn og heimstaður.
Navn felagsins er Árnafjarðar Róðrarfelag, og heimstaður felagsins er Árnafjørður
§ 2 Endamál.
Endamál felagsins er at geva fólki, serliga í Árnafirði, møguleikan at rógva kapp og menna og vekja áhugan fyri kappróðri.
§ 3 Limaskapur.
Ein og hvør kann gerast limur við at venda sær til annaðhvørt ein nevndarlim ella venjara. Ein samd nevnd kann nokta persóni limaskap. Verður persóni noktaður limaskapur, kann hann leggja spurningin fyri fyrstkomandi aðalfund til støðutakan.
Feløg og onnur áhugaði, kunnu gerast hvílandi limir.
Nevndin ásetur støddina á limagjaldinum fyri virknar-, hvílandi- og ungdómslimir. Limur kann siga limaskap sín upp við einum mánaða freist til ein 1. í einum mánaði. Nevndin kann koyra lim úr felagnum, um viðkomandi er í eftirstøðu við limagjaldi í meira enn 1 ár, hevur brotið viðtøkur felagsins ella á annan hátt grovt hevur forbrotið seg. Viðkomandi limur kann leggja spurningin fyri fyrstkomandi aðalfund til støðutakan.
Felagið kann útnevna heiðurslimir.
§ 4 Aðalfundir.
Aðalfundurin, sum verður hildin í heimstaði felagsins, er hægsti myndugleiki felagsins. Ársaðalfundur verður hildin áðrenn mai mánaður er farin.
Nevndin kallar inn til aðalfundar skrivliga og/ella við uppslagi við í minsta lagi 14 daga varningi. Í innkallingini skal verða sagt frá fundarstaði, -tíð og -skrá.
Mál, sum limir vilja hava til viðgerðar, skulu vera nevndini í hendi í minsta lagi 12 dagar undan aðalfundinum. Í fundarboðunum verða innkomin mál stutt endurgivin, men skulu liggja frammi í fullum líki á skrivstovu felagsins í minsta lagi 8 dagar undan fundinum.
Á ársaðalfundinum er fundarskráin hendan:
* Val av fundarstjóra.
* Frágreiðing nevndarinnar fyri farna árið.
* Framløga av roknskapi og fíggjarstøðu til góðkenningar.
* Val av nevndarlimum og tiltakslimum.
* Val av Reg.grannskoðara(Skrásettum Grannskoðara)
* Innkomin mál.
* Ymiskt.
Fundarstjórin ger av í øllum ivaspurningum á fundinum. Hann kann vera nevndarlimur. Atkvøðugreiðsla fer fram skrivliga, um ikki aðalfundurin góðkennir annan atkvøðuhátt. Atkvøðast kann sambært fulltrú. Fundarstjórin ger av gildi hennara.
Bert limir, sum hava fylt 14 ár, hava atkvøðurætt. Valbærur er limur, sum er fyltur 18 ár.
Hvílandi limir hava møti- og talurætt, men tó ikki atkvøðurætt.
§ 5 Eykaaðalfundir.
Eykaaðalfundur verður hildin, tá ið nevndin heldur tað vera neyðugt ella tá ið 10 limir krevja tað. Mannagongdin á eykaaðalfundi er tann sama sum á ársaðalfundi.
§ 6 Nevndin
Felagið verður stýrt av eini 5 manna nevnd. Nevndarlimir verða allir valdir í senn og sita í 2 ár. Formaðurin verður valdur beinleiðis.
Tiltakslimir verða valdir fyri sama tíðarskeið. Nevndin heldur fund, so ofta hon heldur tað vera neyðugt. Nevndin er viðtøkufør, tá ið 3 nevndarlimir eru á fundi.
Nevndin kann gera reglugerð fyri virksemi sítt. Fer nevndarlimur frá í úrtíð, kemur fyrstvaldi tiltakslimur í hansara stað.
Gerðabók verður førd fyri allar aðal- og nevndarfundir.
§ 7 Tekningarreglur.
Felagið verður teknað av nevndarformanninum, ella trimum nevndarlimum.
Sponsor-avtalur vera at undirskriva av einum av nevndarliminum.
§ 8 Heftilsi.
Felagið heftir bert fyri skyldum sínum við teimum til eina og hvørja tíð verandi ognum, sum hoyra felagnum til. Limirnir ella nevndin hefta ikki persónliga fyri felagsins skyldum, men bert við sínum limagjaldi.
§ 9 Roknskapur.
Roknskaparár felagsins er frá 1/1 og til 31/12 . Fyrsta roknskaparár er frá stovnan felagsins og til 31/12-2005.
Roknskapurin verður grannskoðaður av einum á aðalfundi valdum Reg.Grannskoðara, sum hevur rætt at kanna felagsins bøkur og skjøl, tá ið hann ynskir tað.
§ 10 Viðtøkubroytingar.
At broyta viðtøkurnar krevst, at í minsta lagi 2/3 av møttu limunum atkvøða fyri.
§ 11 Avtøka.
At taka felagið av krevst, at í minsta lagi 2/3 av limum felagsins eru á fundi og samstundis eisini atkvøða fyri. Er ikki neyðugi meirilutin av limunum á fundi, kann nevndin kalla inn til eykaaðalfundar, har felagið kann verða tikið av, um 2/3 av givnum atkvøðum eru fyri, líkamikið hvussu nógvir limir eru møttir.
Verður felagið tikið av, velur aðalfundurin ein ella fleiri likvidatorar. Eitt møguligt avlop skal nýtast til eitthvørt ítróttarligt ella vælgerandi endamál.
Soleiðis samtykt á aðalfundi
Árnafjørður tann 06/04-2005


text:
Tað er ofta sera kapital krevjandi at arbeiða seg inn á nýggjar marknaðir serliga uttanlands.
Fyri at røkka endamálinum er kanska tørvur á at víðka ella tillaga framleiðsluna, styrkja søluvirksemi, útbúgva starvsfólkini, fíggja størri vørugoymslu og so framvegis. Hesum kunnu vit hjálpa við, tá tú ynskir at arbeiða við at koma inn á nýggjar marknaðir.
Um fíggjarstovnarnir ikki kunnu koma við øllum neyðuga kapitalinum, so kunnu vit vera við og samstarva við bankan og møguliga grannskoðaran um at snikka bestu loysnina fyri tína fyritøku.


text:
Esterarbók
Esterarbókin ber navn eftir høvuðsfólkinum, einari jødagentu, sum æt Hádassa, á persiskum Ester. Hon gjørdist drotning í Persalandi og fekk stóran týdning fyri fólk sítt, tá ið illa stóð til. Í hebráisku Bíbliuni stendur Esterbók ímillum hátíðarrullarnar. Bókin varð upplistin á purimhátíðini, sum upprunin sigur frá. Esterarbók er ikki uppi í heildarsøguverkinum, sum eru Krýnikubøkurnar, Nehemiabók og Ezrabók. Men í Septuaginta var hon sett beint eftir Nehemia, tí hon viðger næstan somu tíð.


text:
AME-Føroyar var ein frálíkur sýnisgluggi, men áskoðararnir sviku tiltakið. Nú tiltakið er farið afturum er tíð hjá fyrireikarunum at eftirmeta. Her eru bæði góð og minni góð ting at lýta aftur á.
Hetta vikuskiftið hevur Havnin verið karmur um Atlantic Music Event. Eitt tiltak, sum hevur bjóðað áskoðarunum tað besta innan føroyskan tónleik og spennandi norðurlendsk nøvn. Alt sýnt fram í nærum fullkomnum karmum í Norðurlandahúsinum í Havn. Men hóast hetta, valdi bert eitt fátal av føroyskum áskoðarum at møta upp til konsertirnar fríggjakvøldið og leygarkvøldið.
Væleydnaður sýnisgluggi
Tað kann staðfestast, at føroyski áskoðarin ikki hevur tikið sýnisgluggakonseptið til sín. Men hyggja vit at tiltakinum sum sýnisgluggakonsert, má sigast, at Atlantic Music Event er ein sólskinssøga. Tá vit gera status upp, so er tiltakið orsøk til fleiri útgávusáttmálar, festivalluttøku og sera jaligan miðladekning umframt stórar møguleikar fyri publishing avtalur fyri hópin av føroyskum listafólki.. Atlantic Music Event hevur á hesum øki megnað tað, ið hevur verið ætlanin øll árini, Prix Føroyar hevur verið hildið, og sum eisini er eitt av berandi endamálunum við Atlantic Music Event. Hetta at økja um áhugan fyri føroyskum tónleiki og slóða fyri at føroyskir bólkar kunnu fáa tónleik, sum sín vinnuveg. Sum sýnisgluggi fyri føroyskan og norðurlendskan tónleik, má staðfestast, at Atlantic Music Event hevur virkað eftir ætlan. Ongantíð áður, hava somikið nógv týdningarmikil fólk úr tónleikaídnaðinum verið savnaði í Føroyum, og ongantíð áður hava úrslitini verið so góð fyri okkara listafólk.
Fáir áskoðarar
Men meðan Prix Føroyar var fólkaogn millum føroyingar, er Atlantic Music Event ikki nakað, ið føroyingar hava tikið til sín. Fríggjakvøldið vóru heilt fá fólk møtt upp. Leygarkvøldið var heldur betur vitjað, tó uttan at tosað kann vera um serliga góða uppmøting. Atlantic Music Event var alt annað enn ein ein áskoðaramagnetur. Tað er greitt, at á hesum øki mugu fyrireikararnir eftirmeta og eitt sindur av sjálvrannsakan er neyðug. Í krókunum í Norðurlandahúsinum hesi bæði kvøldini hevur manglandi uppmøtingin verið nógv umrødd. Nógv hevur verið ført fram um orsøkir, men meiningarnar eru ymiskar. Tað er tó ein sannroynd, at miðalaldurin bæði kvøldini var óvanliga høgur. Unga fólkið, ið vanliga myndar meirilutan av áskoðarafjøldini á nærum øllum rútmiskum tónleikatiltøkum, var als ikki møtt upp. Sjálvt føroyskir bólkar við vanliga sera trúgvum áskoðarum, høvdu ikki drigið fjepparar sínar við sær.
Hvat er ein sýnisgluggi?
Men hví fór vanligi konsertungdómurin ikki á Atlantic Music Event? Onkur vildi vera við, at Norðurlandahúsið ikki hevur lýst tiltakið nóg væl, um hetta er orsøkin er tó heldur ivasamt, tí tiltakið er rættiliga væl lýst. Eisini hava fjølmiðlarnir gjørt nokkso fitt burturúr eitt nú AME sangskrivarakappingini., men talan hevur ikki verið líka miðvísan miðladekning í fleiri mánaðir, sum upp til Prix Føroyar finalurnar. Eisini kann nakað vera um tað, at konseptið sýnisgluggakonsert ella showcase hann hava ørkymlað fólk, ið ikki hava skilt, hvat hetta snýr seg um.
Hægrið tónlistarligt støði
Kappingarelementið og harvið kenslan av at halda við onkrum er eisini burtur. Hetta skuldi verið uppvigað av, at tónleikaliga støðið á eini úrvaldari sýnisgluggakonsert skuldi verið hægri og sostatt drigið fleiri fólk konsertirnar. Tað gjørdi tað ivaleyst eisini; á konsertini leygarkvøldið vóru fleiri fólk, ið neyvan vóru farin á eina Prix Føroyar finalu, men hetta tal var bara ikki nóg høgt.
Hetta er synd, tí bæði fríggjakvøldið og leygarkvøldið, kundu vit, ið høvdu leitað okkum í Norðurlandahúsið uppliva konsertir í heimsflokki, í teimum bestu karmunum, ið vit kunnu bjóða í Føroyum. Bæði framførslan hjá Eivør, hjá Sic og hjá Høgna Lisberg mugu metast at vera millum bestu framførslur hesi listafólk hava havt. Eisini var hetta eitt forkunnugt høvi at uppliva frálíkar framførslur av nýggjum spennandi norðurlendskum nøvnum, so sum Ave, Grand Island, Angu, Die Dumme Dãnen og Ampop. Ein tónleikafjeppari helt fyri, at tað var nógv meira synd fyri tey, ið dáma tónleik, men sum ikki vóru til staðar, enn tað var fyri fyrireikararnar, tí talan var um eina so stóra tónleikaliga uppliving, at øll áttu at sloppið at uppliva hana.
Fólk rýmdi
Leygarkvøldið var uppmøtingin sum sagt eitt sindur betri enn fríggjakvøldið, men tað var eingin ivi um, hví fólk var komið í Norðurlandahúsið, her vóru tað tey lokalu nøvnini so sum Høgni Lisberg og Eivør, ið drógu og endin var, at alt fólkið rýmdi í somu løtu Eivør fór av pallinum, og teir báðir framúrskarandi bólkarnir Grand Island og Die Dumme Dänen spældu fyri einum nærum tómum sali. Hetta var sera pínligt, serliga tá hugsað verður um, at hesir bólkar eru sendir av útflutningsráðunum, ið hesum londum, og ein tílík uppliving kann minka nógv um áhugan hjá Noregi og Danmark at luttaka eitt annað ár. Fyrireikararnir kunnu ikki heilt kasta skuldina á áskoðaran í hesum føri. Á AME-Reykjavík hendi júst tað sama, at nógv av fólkinum rýmdi, tá Eivør fór av palli. Tí átti Eivør at staðið síðst á skránni. Eisini var konsertskráin útvið 2 tímar seinkað, hetta var orsakað av alt ov ringari pallstýring, allir bólkar sluppu at spæla útum ásettu tíðina, og tí gjørdist uppliving dekan ov long, og fólk troyttaðiist av tónleiki, og hetta var óivað orsøk til at fleiri fóru aðrastaðni.
Keðiligt frásøgufólk
Elin Heinesen stjóri í Menningarstovuni var frásøgufólk, og tað tyktist hóskandi, nú ein fyrrverandi poppstjørna er vorðin stjóri á stovninum, ið er ein av fyrireikarunum av AME. Men tað er synd at siga, at Elin røkti hesa uppgávu serliga væl. Áðrenn hvør bólkur slapp á pallin, læs Elin eina longri lýsing av bólkinum. Hesar lýsingar, ið eisini finnast á AME.fo eru fínar á skrift, men lisnar hart tyktust tær alt í verðini ov langar. Har var alt ov nógv av púra óneyðugum upplýsingum og trivia.
Tað tyktist eisini undrunarvert, at Elin, sum í næstum eisini skal stjórna Ferðaráðnum als ikki tók atlit til nógvu útlendsku gestirnar. Onkra løtu var meirilutin av fólkinum í salinum útlendskur, men hóast hetta tosaði og tosaði hon á føroyskum. Hetta var stutt sagt heldur ótjekkað.
Kaggin vísti talentini
Umframt stóra pallin í Norðurlandahúsinum var Kaggin karmur um minni sýnisgluggakonsertir. Hetta riggaði sera væl. Longu hóskvøldið var farið undir at fyriskipa hesi tiltøk. Her var ofta talan um bólkar, ið ikki egnaðu seg eins væl á stóra pallinum í Norðurlandahúsinum. Fyri bólkar sum Budam og Boys In A Band gjørdist hetta sera góðar konsertir, ið vaktu ans millum talentskótarnar. Boys In A Band sluppu at spæla á bæði Nibefestivalinum og Jellingfestivalinum, umframt at okkurt kundi bent á, at møguleiki er fyri plátusáttmála, bókingarsáttmála og luttøku á fleiri konsertum og festivalum fyri henda bólk. Sarah Chanderia frá Hacate Entertainment Group segði við planet.fo eftir konsertina við Budam hóskvøldið, at hetta var ein listarmaður, ið hon væl kundi hugsað sær at skrivað sáttmála við. Henda sama Sarah vísti eisini áhuga fyri Sic, ið hon fegin vildi hjálpa við at sleppa á norska Infero Festivalin og at sleppa inn á týska marknaðin.
Nógv gott at vísa fram
Samanumtikið var Atlantic Music Event eitt tiltak, ið kundi verið betur selt, her var talan um eina vøru, ið allir tónleikaelskandi føroyingar áttu at sloppið at uppliva. Men sum alt ov fáir upplivdu. Hetta er nakað, ið arbeitt eigur at vera við. Men sjálvt við manglandi uppmøtingini, má AME í Norðurlandahúsinum verða mett, sum eitt sera væleydnað sýnisglugga tiltak. Tekniskt hevur eingin Prix Føroyar finala ljóðað ella sæð so gott út, sum AME-Føroyar gjørdi í ár. Her er eisini vert at býta merki í, at bæði ljóð- og ljósarbeiðið var gjørt av føroyingum, og ikki av útlendingum eins og okkurt annað ári. Hetta vísir, at eisini á hesum øki hava vit fólk, ið eru verd at vísa fram í einum tílíkum sýnisglugga.
Eg vil enda við orðunum hjá Jens Ove Friis, plátufelagsstjóra, tá vit seinni sunnunáttina sótu og ótu fiskasuppu frá Birgir Enni á loftinum í Kagganum:
– Eg havi vitjað Prix Føroyar finalurnar í nógv ár, men ongantíð áður eri eg farin heim við so jaligum inntrykki. Eg fari at skriva sáttmála við tveir av bólkunum, og fleiri aðrir hava eisini verið sera góðir. Eg vóni, at man heldur fram við at skipa fyri tílíkum tiltøkum, tí næstu ferð komi eg aftur, og eg havi fleiri samstarvsfelagar við, tí hevði eg vitað, at støðið var somikið høgt, so hevði eg havt teir við í ár.


text:
Nýggjastu tíðindi
Hond tikin um parkeringstrupulleikan
Avtala er gjørd millum Ansni, løgregluna og Klaksvíkar kommunu um, at Ansni tekur sær av parkeringseftirlitinum í Klaksvíkar kommunu frá komandi viku at rokna. Talan er í fyrstu syftu um eina royndartíð upp á eitt hálvt ár.
Seinastu á leið 10 árini hava klaksvíkingar vant seg við at hava parkeringsvørð, og síðan John B. Hansen, sáli fór úr starvinum, hevur verið arbeitt við, hvussu parkeringseftirlitið skal umsitast framyvir. Eftir tilmæli frá løgregluni og avvarðandi nevndum í Býráðnum, roynir kommunan nú nýggja leið í eina royndartíð, har Ansni við heimild frá fútanum røkir uppgávuna sum parkeringsvørður.
Formaðurin í Teknisku nevnd, Óli M. Lassen, sum eisini umboðar Býráðið í Ferðslunevndini, fegnast um, at eftirlit nú aftur verður við parkeringunum í kommununi.
- Sjálvt um tað er ein uriaspostur at skriva út parkeringsbøtur, so haldi eg, at vit øll hava sannað, hvussu gott og týdningarmikið tað er at hava eftirlit við parkeringunum í býnum, og nú royna vit so eina loysn, har Ansni røkir uppgávuna við heimild frá fútanum. Við hesum leistinum tryggja vit okkum, at fleiri hendur og eygu altíð eru til at loysa uppgávuna, heldur enn at arbeiðið er tengt av einstøkum persónum, sigur Óli M. Lassen.
Avtalan millum Ansni, løgregluna og Klaksvíkar kommunu byrjar sum nevnt við eini hálvt-ára royndartíð, og parkeringsvørðarnir hjá Ansni byrja at útskriva bøtur í komandi viku.
Nýtt í kommununi
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »
Beinta Klakstein, Signhild V. Johannesen, Tummas Lervig, Herfrí J. Sørensen og Beinir Johannesen, øll limir í Trivnaðarnevndini bø… Les meira »
Arbeitt verður við vatnveitingini til Edmundstrøð, Ánirnar og Strond frá kl. 8 og inntil arbeiðið er liðugt. Les meira »


text:
Góðan dag, eg ringi vegna Gallup Føroyar...
"Góðan dag, eg ringi vegna Gallup Føroyar..." Hetta er partur av Gallup interviewaratoyminum, sum telur 12 interviewarar. Interviewararnir eru fúsir at veita kundum okkara góða tænastu og ringja mánadagar til fríggjadagar millum klokkan 16.00 og 19.00 og leygardagar millum klokkan 13.00 og 16.00. Vit gera kundanøgdsemiskanningar, tørvskanningar, marknaðarkanningar og nógv annað tilfar. Vit gera eisini kanningar á netinum umframt anlit til anlit. Vælkomin at ringja á telefon 222 885 fyri at frætta nærri, um tú hevur tørv á einari kanning. Vit vilja fegin gera kanningar saman við tær fyri tann, tú umboðar - til dømis fyritøku, stovn, skúla, kommunu ella alment.


text:
Í fjølmiðlunum hava pengar og list verið á skránni fleiri ferð í dag, pengar, parkeringshús og pengar og mentan, málningar og pengar. Byggilistarligar heildarætlanir hava kanska nakað av tí sama yvir sær, sum eyðkennir hvørvisjónir. Tí mest av øllum eru tær luftspeglingar av góða men grunna viljanum hjá býráðspolitikarum, sum reelt ikki ynskja lív í býnum annað enn tað lív, sum sjálv býráðsadministratiónin myndar. - Sjálvandi skal musikkskúlin vera mitt í býnum, men bara um tað altso passar, sum verður endurtikið aftur og aftur eins og eitt falskt mantra við alt ov kritahvítum tonnum um at vit skulu hava: Lív í býin! Vit skulu hava lív í býin. - Ein musikkskúli í miðbýnum hevði heilt av sær sjálvum skapað lív. Í mentanarsending í útvarpinum varð eisini tosað um list og pengar, Sunleif Rasmussen tosaði m.a. um hvussu nógvar pengar normenn og finnar brúka uppá list, milliónir av evrum og tað kann væl vera. Noreg er í hvussu so er millum heimsins ríkastu lond og Finnland er eisini nakrar ferðir størri enn vit. Eg havi sjálv gramt meg um vantandi listapening og í ein vissan mun er kritikkurin heimilaður, men vit mugu duga at síggja út um pengaseðlarnar, alt snýr seg ikki um pengamangul. Virðing er ikki einsbetýðandi við pengar. Tað snýr seg eisini um vilja og dirvi til at taka ábyrgd bæði hjá tí einstaka og hjá teimum, ið varða av listastuðuli og listafyrisiting í bý og landi. Og so snýr tað seg sjálvandi eisini um viljan til at taka listarliga fakligheit í álvara. Vit hava ta góðu listina, vit hava væl útbúgvin fólk, men mangla, at listarligur yrkisførleiki verður tikin í álvara av okkum sjálvum og okkara politikarum. Ein væl útbúgvin arkitektur var í Degi og viku í kvøld, hann var glaður, tí hann saman við einum øðrum vann arkitektakappingina um miðbýin í Havn (sí listabloggin longur niðri á síðuni) og hann tosaði um mentan og hús í Tórsgøtu. Tað primera var eyðsýniliga eitt parkeringshús og á onkran hátt ljóðaði tað eina løtu sum um, at list og mentan var fatað sum eitt slag av sekunderari og hugaligari ífyllu. Eg havi ikki granskað vinnarauppskotið, men helt, at nógv ljóðaði skilagott - um mann hevur hoyrt okkurt av tí fyrr. Eg meini so við, tað munu vera fáir føroyskir arkitektar, sum ikki hava opnað Havnar á, um ikki annað so á pappírinum ella í huganum. Í veruleikanum blørðar kloakkin framvegis undir asfaltinum, soleiðis er tað bara og kanska verður nýggi Musikkskúlin í Tórshavnar Kommunu eitt triðjarangsprojekt, ein skúli, sum verður tveittur tilvildarliga bara onkrastaðni í kommununi. Og tað hevur við pengar at gera, ella við raðfestingar, sum hava við pengar og vantandi virðing fyri list at gera. Auktiónsvirkið Bruun & Rasmussen virðir list fyrst og fremst av tí hon genererar pengar og nú eru tey komin til Føroyar at sóknast eftir føroyskari list, sum er grúviliga populert í landsuðuri og sum væl at merkja eisini er ógvuliga bílig; handan skitsan hjá Torbirni Olsen var heilt sjáldsama bílig og nakað væl bíligari enn málningar hjá t.d. viðurkendum donskum listafólkum. Eg veit, at summi hugsa um list sum eina peningaliga íløgu, friður verið víð tí, men í veruleikanum havi eg ilt við at ímynda mær nakað, sum er meira fjart frá hvørjum øðrum enn nettupp pengar og list - hygg bara eftir hasari undurvøkru einglamyndini hjá Tórbirni Olsen.
Thursday, May 22, 2014
Pengar, list, parkeringshús og mentan
Er tað bara eg, sum haldi, at hasin nýggi Musikkskúlin er ov ófriðaligur? Hann stendur ikki í frið meir enn eitt andarhald og í øllum førum stendur hann ikki nóg stillur til, at tað riggar at fokusera uppá hann. Hann er mest átøkur einum darrandi lognbrá. Sum ein føgur, tankatóm hvørvisjón spríkir hann upp úr Sortudíki fyri stutta stund seinni at ana niðri í blámusoppafongda spøkilsiskommunuskúlanum. Eina stutta men ljómandi løtu lenaði hann seg glæsiliga upp móti einum operatjóðleikhúsi á Skálatrøð og hey! Nú dagar hann undan eitt sindur fjaðursárur onkrastaðni úti á Landavegnum. Nei, eg veit ikki, men eg rokni við, at tað snýr seg um pengar tað heila og helst eisini um vantandi virðing fyri list og fyri mentan og fyri borgarum. Í øllum førum trúgvi eg neyvan teir eru nøgdir, allir býráðsveljararnir, sum vara av teimum mongu musikkskúlanæmingunum, fyri ikki at tala um teir mongu veljarar, sum eru foreldur at ørgrynnuni av børnum, sum stendur á tí vaksandi bíðilistanum til at sleppa á Tórshavnar Musikkskúla (í januar vóru 1759 (!) børn á bíðilista).
Í fjølmiðlunum hava pengar og list verið á skránni fleiri ferð í dag, pengar, parkeringshús og pengar og mentan, málningar og pengar. Byggilistarligar heildarætlanir hava kanska nakað av tí sama yvir sær, sum eyðkennir hvørvisjónir. Tí mest av øllum eru tær luftspeglingar av góða men grunna viljanum hjá býráðspolitikarum, sum reelt ikki ynskja lív í býnum annað enn tað lív, sum sjálv býráðsadministratiónin myndar. - Sjálvandi skal musikkskúlin vera mitt í býnum, men bara um tað altso passar, sum verður endurtikið aftur og aftur eins og eitt falskt mantra við alt ov kritahvítum tonnum um at vit skulu hava: Lív í býin! Vit skulu hava lív í býin. - Ein musikkskúli í miðbýnum hevði heilt av sær sjálvum skapað lív. Í mentanarsending í útvarpinum varð eisini tosað um list og pengar, Sunleif Rasmussen tosaði m.a. um hvussu nógvar pengar normenn og finnar brúka uppá list, milliónir av evrum og tað kann væl vera. Noreg er í hvussu so er millum heimsins ríkastu lond og Finnland er eisini nakrar ferðir størri enn vit. Eg havi sjálv gramt meg um vantandi listapening og í ein vissan mun er kritikkurin heimilaður, men vit mugu duga at síggja út um pengaseðlarnar, alt snýr seg ikki um pengamangul. Virðing er ikki einsbetýðandi við pengar. Tað snýr seg eisini um vilja og dirvi til at taka ábyrgd bæði hjá tí einstaka og hjá teimum, ið varða av listastuðuli og listafyrisiting í bý og landi. Og so snýr tað seg sjálvandi eisini um viljan til at taka listarliga fakligheit í álvara. Vit hava ta góðu listina, vit hava væl útbúgvin fólk, men mangla, at listarligur yrkisførleiki verður tikin í álvara av okkum sjálvum og okkara politikarum. Ein væl útbúgvin arkitektur var í Degi og viku í kvøld, hann var glaður, tí hann saman við einum øðrum vann arkitektakappingina um miðbýin í Havn (sí listabloggin longur niðri á síðuni) og hann tosaði um mentan og hús í Tórsgøtu. Tað primera var eyðsýniliga eitt parkeringshús og á onkran hátt ljóðaði tað eina løtu sum um, at list og mentan var fatað sum eitt slag av sekunderari og hugaligari ífyllu. Eg havi ikki granskað vinnarauppskotið, men helt, at nógv ljóðaði skilagott - um mann hevur hoyrt okkurt av tí fyrr. Eg meini so við, tað munu vera fáir føroyskir arkitektar, sum ikki hava opnað Havnar á, um ikki annað so á pappírinum ella í huganum. Í veruleikanum blørðar kloakkin framvegis undir asfaltinum, soleiðis er tað bara og kanska verður nýggi Musikkskúlin í Tórshavnar Kommunu eitt triðjarangsprojekt, ein skúli, sum verður tveittur tilvildarliga bara onkrastaðni í kommununi. Og tað hevur við pengar at gera, ella við raðfestingar, sum hava við pengar og vantandi virðing fyri list at gera. Auktiónsvirkið Bruun & Rasmussen virðir list fyrst og fremst av tí hon genererar pengar og nú eru tey komin til Føroyar at sóknast eftir føroyskari list, sum er grúviliga populert í landsuðuri og sum væl at merkja eisini er ógvuliga bílig; handan skitsan hjá Torbirni Olsen var heilt sjáldsama bílig og nakað væl bíligari enn málningar hjá t.d. viðurkendum donskum listafólkum. Eg veit, at summi hugsa um list sum eina peningaliga íløgu, friður verið víð tí, men í veruleikanum havi eg ilt við at ímynda mær nakað, sum er meira fjart frá hvørjum øðrum enn nettupp pengar og list - hygg bara eftir hasari undurvøkru einglamyndini hjá Tórbirni Olsen.
Í fjølmiðlunum hava pengar og list verið á skránni fleiri ferð í dag, pengar, parkeringshús og pengar og mentan, málningar og pengar. Byggilistarligar heildarætlanir hava kanska nakað av tí sama yvir sær, sum eyðkennir hvørvisjónir. Tí mest av øllum eru tær luftspeglingar av góða men grunna viljanum hjá býráðspolitikarum, sum reelt ikki ynskja lív í býnum annað enn tað lív, sum sjálv býráðsadministratiónin myndar. - Sjálvandi skal musikkskúlin vera mitt í býnum, men bara um tað altso passar, sum verður endurtikið aftur og aftur eins og eitt falskt mantra við alt ov kritahvítum tonnum um at vit skulu hava: Lív í býin! Vit skulu hava lív í býin. - Ein musikkskúli í miðbýnum hevði heilt av sær sjálvum skapað lív. Í mentanarsending í útvarpinum varð eisini tosað um list og pengar, Sunleif Rasmussen tosaði m.a. um hvussu nógvar pengar normenn og finnar brúka uppá list, milliónir av evrum og tað kann væl vera. Noreg er í hvussu so er millum heimsins ríkastu lond og Finnland er eisini nakrar ferðir størri enn vit. Eg havi sjálv gramt meg um vantandi listapening og í ein vissan mun er kritikkurin heimilaður, men vit mugu duga at síggja út um pengaseðlarnar, alt snýr seg ikki um pengamangul. Virðing er ikki einsbetýðandi við pengar. Tað snýr seg eisini um vilja og dirvi til at taka ábyrgd bæði hjá tí einstaka og hjá teimum, ið varða av listastuðuli og listafyrisiting í bý og landi. Og so snýr tað seg sjálvandi eisini um viljan til at taka listarliga fakligheit í álvara. Vit hava ta góðu listina, vit hava væl útbúgvin fólk, men mangla, at listarligur yrkisførleiki verður tikin í álvara av okkum sjálvum og okkara politikarum. Ein væl útbúgvin arkitektur var í Degi og viku í kvøld, hann var glaður, tí hann saman við einum øðrum vann arkitektakappingina um miðbýin í Havn (sí listabloggin longur niðri á síðuni) og hann tosaði um mentan og hús í Tórsgøtu. Tað primera var eyðsýniliga eitt parkeringshús og á onkran hátt ljóðaði tað eina løtu sum um, at list og mentan var fatað sum eitt slag av sekunderari og hugaligari ífyllu. Eg havi ikki granskað vinnarauppskotið, men helt, at nógv ljóðaði skilagott - um mann hevur hoyrt okkurt av tí fyrr. Eg meini so við, tað munu vera fáir føroyskir arkitektar, sum ikki hava opnað Havnar á, um ikki annað so á pappírinum ella í huganum. Í veruleikanum blørðar kloakkin framvegis undir asfaltinum, soleiðis er tað bara og kanska verður nýggi Musikkskúlin í Tórshavnar Kommunu eitt triðjarangsprojekt, ein skúli, sum verður tveittur tilvildarliga bara onkrastaðni í kommununi. Og tað hevur við pengar at gera, ella við raðfestingar, sum hava við pengar og vantandi virðing fyri list at gera. Auktiónsvirkið Bruun & Rasmussen virðir list fyrst og fremst av tí hon genererar pengar og nú eru tey komin til Føroyar at sóknast eftir føroyskari list, sum er grúviliga populert í landsuðuri og sum væl at merkja eisini er ógvuliga bílig; handan skitsan hjá Torbirni Olsen var heilt sjáldsama bílig og nakað væl bíligari enn málningar hjá t.d. viðurkendum donskum listafólkum. Eg veit, at summi hugsa um list sum eina peningaliga íløgu, friður verið víð tí, men í veruleikanum havi eg ilt við at ímynda mær nakað, sum er meira fjart frá hvørjum øðrum enn nettupp pengar og list - hygg bara eftir hasari undurvøkru einglamyndini hjá Tórbirni Olsen.
(KP)
Posted by Listin at 9:22 PM
Labels: KP, Vit um vørp


text:
1. Hvat var tín størsta listauppliving í 2010?
Framsýning av videolist hjá Pipilotti Rist í Barcelona og Kirsuberjagarðurin í Havn.
2. Hvat gleðir tú teg mest til at uppliva innan tína listagrein í 2011?
Gleði meg, at fara í holt við Himmalspegilin (:))
3. Hvat hevði verið størsta mentanarpolitiska frambrotið, sum tú hevði viljað sæð í verki í 2011?
At mentamálaráðharrin alment úttalaði, at listin er týdningarmikil súla, sum samfelag okkara byggir á, og at hetta sýntist aftur í sámuligum livikorum fyri listafólk.


text:
Avreiðingarnøgdin og avreiðingarvirðið hevur verið støðugt lágt seinastu nógvu árini. Betri fiskiár vóru frá aldarskiftinum fram til 2007. Í miðal var nøgdin tilsamans góð 125 túsund tons tey árini. Síðan 2007 hevur veiðan av feskfiski, ið er farin um avreiðingarskipanina, í miðal verið um 75 túsund tons. Í fjør vórðu avreidd smá 73 túsund tons, sum er eitt vet verri enn í 2016, tá góð 75 túsund tons vórðu avreidd.
Avreiðingar kalla vit alt tað, sum verður skrásett um avreiðingarskipanina. Hetta verður eisini umtalað sum feskfiskaveiðan (sí viðmerking aftast). Í avreiðingunum er allur fiskiskapur hjá føroyskum skipum og bátum á føroyskum sjóøki, føroyska veiðan í íslendskum sjóøki og fiskiskapurin á Flemish Cap.
Uppsjóvarfiskur er ikki við í hesi uppgerð.
(trýst á myndina, so gerst hon størri)
Gongdin í avreiðingarvirðinum fylgir ikki altíð gongdini í avreiðingarnøgdunum neyvt, sum sæst á myndini omanfyri. Fyri virðið eru fiskaprísirnir eisini avgerandi. Avreiðingarvirðið er fallið seinastu árini. Avreitt varð fyri um 1,2 milliardir kr. í miðal árini 2000-07. Seinastu fimm árini hevur miðal avreiðingarvirðið verið 750 millliónir. Í fjør var virðið um 800 milliónir, sum er 7% ella 65 milliónir lakari enn í 2016.
Í talvuni niðanfyri síggjast avreiðingarnar í nøgd og virði fyri úrvald fiskasløg í 2016 og 2017.
(trýst á myndina, so gerst hon størri)
Upsa-, toska- og hýsuveiðan seinastu sekstan árini
Nakað meiri av upsa varð avreitt í 2017 – góð 2.300 tons, sum er 9% meiri enn í 2016.
Sjálvt um nøgdin av upsa vaks nakað, minkaði virðið 8% í 2017. So prísirnir á upsa hava roynst nakað verri í 2017 í mun til 2016
Meðan toska- og hýsunøgdin hevur verið lág seinastu nógvu árini, hevur upsafiskiskapurin roynst nakað betri. Men seinastu árini hevur nøgdin av upsa eisini verið nógv fallandi, einans góð 27 túsund tons í fjør. Til samanberingar vórðu í miðal árini 2005-2010 avreidd góð 53 túsund tons av upsa.
Av toski vórðu avreidd 12% ella góð 1.600 færri tons í 2017 enn í 2016. Virðið á toskinum minkaði 20 milliónir ella 8%
Nøgdin av toski hevur verið støðugt lág seinastu nógvu árini - í miðal um góð 10 túsund tons. Tey góðu 11.000 tonsini, sum vórðu avreidd í fjør, er lítið samanborið við árini 1996 til 2005 - tá varð avreitt tvífalt og trífalt meir av toski enn tað, vit hava sæð seinastu árini.
Hýsunøgdin í 2017 var góð 500 tons minni enn í 2016, og er framhaldandi lág. Í fjør vórðu bert avreidd góð 3.400 tons, samanborið við um 20.000 tons í miðal árini 2001-2007.
(trýst á myndina, so gerst hon størri)
Dagførd hagtøl av avreiðingunum til og við 2017 eru tøk í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.
Viðmerking: Avreiðingar av feskfiski er uppgjørt í landaðari vekt, tvs. tað verður ikki lagt upp fyri, at nakað verður avhøvdað, annað kruvt og uppaftur annað bara ísað runt/óviðgjørt. Tað mesta er ísaður fiskur, tó eru tað nøkur skip, sum frysta umborð.
Havast skal í huga, at avreiðingarnar siga einki um, hvussu stór royndin hevur verið.


text:
Umboð teirra lesandi í stýrinum
Um val av lesandi í stýrið fyri Fróðskaparsetur Føroya
Einaferð um árið, sum oftast í november, verður skipað fyri vali av umboð og varaumboð fyri lesandi í stýrið fyri Fróðskaparsetur Føroya.
Ein valnevnd mannað við fyrisitingarstjóranum, einum lestrarskrivstovuumboði, og einum umboði fyri Ráð teirra lesandi skipar fyri valinum og kunnar um freistina fyri uppstilling.
Valið
Tey, ið ynskja at stilla upp til val, lata valnevndini váttan um uppstilling í seinasta lagi tvær vikur undan valinum. Hetta verður gjørt við at senda teldupost til fyrisitingarstjóran.
Tá vallistin er góðkendur, verður hann kunngjørdur. Samsýningin fyri stýrisarbeiðið er 2.000 kr. um mánaðin.
Umboð teirra lesandi í stýrinum kann krevja at fáa mál sett á fundarskránna, harumframt fær viðkomandi m.a. ávirkan á langtíðar virksemi og menning Setursins.
Fýra regluligir stýrisfundir eru um árið.
Elektronisk val
Valið verður skipað elektroniskt. Nærri kunning um, hvussu elektroniska valið fer fram, er at fáa, tá vallistin er klárur.
Hvør hevur valrætt?
Øll fulltíðarlesandi, sum eru innskrivað við Setrið tann fyrsta í mánaðinum, sum valið fer fram, hava valrætt og eru valbær.
Um stýrið
Stýrið er evsti myndugleiki Fróðskaparsetur Føroya og hevur ábyrgdina av virksemi stovnsins mótvegis landsstýrismanninum. Stýrið hevur yvirskipaðu ábyrgdina av, at ásetingarnar í lógini og øðrum fyriskipanum um virksemi stovnsins verða fylgdar.
Í stýrinum fyri Fróðskaparsetur Føroya eru sjey limir. Landsstýrismaðurin tilnevnir sjey stýrislimir og sjey varalimir fyri fýra ár í senn, tó so at studentaumboð verður tilnevnt fyri eitt ár í senn.
Fýra limir og fýra varalimir verða tilnevndir uttaneftir eftir landsstýrismansins avgerð. Tveir stýrislimir og tveir varalimir verða tilnevndir eftir tilmæli frá starvsfólkunum í føstum starvi á Fróðskaparsetri Føroya. Ein stýrislimur og ein varalimur verða tilnevndir eftir tilmæli frá teimum lesandi.
Mannagongd fyri val av lesandi í stýrið fyri Fróðskaparsetur Føroya
Samsvarandi § 9 í løgtingslóg nr. 58 frá 9. juni 2008 um Fróðskaparsetur Føroya verður boðað frá, at mannagongdin fyri vali av lesandi sum umboð í stýrið verður henda:
- Lesandi verða vald fyri 1 ár. Einaferð um árið verður skipað fyri vali av lesandi. Valið verður skipað við lestrarársbyrjan og í seinasta lagi 15. oktober.
- Øll fulltíðarlesandi á Setrinum hava rætt til at velja eitt umboð í stýrið og eitt varaumboð.
- Øll fulltíðarlesandi, sum eru innskrivað við Setrið tann fyrsta í mánaðinum, sum valið fer fram, hava valrætt og eru valbær.
- Ein valnevnd, mannað við fyrisitingarstjóra, lestrarskrivstovuumboði og umboði fyri Ráð teirra lesandi, skipar valið eftir hesum leisti:
a. Rektarin ásetir valdagin eftir tilmæli frá valnevndini
b. Valnevndin tryggjar, at øll lesandi verða kunnað um møguleikan at stilla upp
c. Tey, ið ynskja at stilla upp til val, lata valnevndini váttan um uppstilling í seinasta lagi 2 vikur áðrenn valdagin.
d. Valnevndin góðkennir vallistan og kunnger hann á heimasíðu Setursins, og á sjónligum staði á deildum Setursins
e. Valið verður skipað elektroniskt
f. Valnevndin tryggjar, at øll valbær lesandi fáa møguleika at velja
g. Lesandi hava bert loyvi til at seta kross við eitt valevni á listanum
h. Valnevndin telur atkvøðurnar upp og kunnger valúrslitið. Valúrslitið verður kunngjørt seinast 3 yrkadagar eftir, at valið er avgreitt
- Tann fyrst valdi verður stýrislimur og næst valdi varastýrislimur. Missur stýrislimur sítt valbæri í árinum, verður varastýrislimurin stýrislimur og 3. valdi stýrislimur
verður varastýrislimur.
- 6. Ein og hvør valførur persónur kann kæra um hildið val. Kæran skal, innan 3 yrkadagar eftir at úrslitið er kunngjørt, verða latin valnevndini skrivliga. Valnevndin tekur saman við rektara støðu til kæruna innan 1 viku. Avgerð teirra er endalig.
Oktober 2016
Stýrið fyri Fróðskaparsetur Føroya


text:
Set teg í samband við ráðgevarnar á Eik Markets, tlf.: 348 617, t-postur: dealer@eik.fo
Hvussu langt er íløgutíðarskeiðið?
Íløgutíðarskeiðið er tíðin, frá íløgan verður gjørd, til peningurin skal nýtast aftur. Tá íløga verður gjørd í virðisbrøv er umráðandi, at tú hevur eina hylling av, nær tú skalt brúka íløgdu upphæddina.
Tá avgerð er tikin um íløgutíðarskeið, er lættari at meta um, hvønn váða íløgan skal hava. Vanliga verður sagt, at jú longri íløgutíðarskeiðið er, tess størri váða kann ein átaka sær. Um ætlanin t.d er at spara upp yvir stutta tíð, er umráðandi at velja eina støðuga íløgu.
Býtið millum partabrøv og lánsbrøv eigur at samsvara við íløgutíðarskeiðið.
Bílegg eitt íløguprát
Íløgukunning
Kunna teg, áðrenn tú gert íløgur


text:
Edvard Nyholm Debess hevur latið eina hugnaliga og persónliga fløgu úr hondum, og hóast hon er á markinum millum fjølbroytt og stílforvirra, so er heildarupplivingin góð.
Nýggja fløgan er nummar “eg veit ikki hvat” í røðini av útgávum hjá Edvardi. Men tó kennist hon, sum ein debutfløga. Fyrst og fremst tí hetta er fyrsta fløgan, har Edvard sjálvur syngur øll løgini, hevur skrivað allar tekstir og flest allan tónleikin. Umframt, at talan ikki er um instrumentalan jass ella blús saman við bróðursyninum Una.
Langa tíðarskeiðið, ið løgini eru skrivaði yvir frá seint í 80 árunum til nú er eisini nakað, ið eyðkennir debutfløgur, ið ofta eru eitt savn av øllum tí besta, ið tann sum ger fløguna hevur gjørt fram til útgávudagin.
Stóra avbjóðingin við tílíkum útgávum er at fáa útgávuna at virka sum ein heild, hóast løgini eru ymisk stílmessiga og tíðarmessiga. Hesa avbjóðingina hevur Edvard eisini á “á Leið”. Hann klárar tó rættuliga væl at halda ein reyðan trá gjøgnum alla útgávuna, lutvís tí hansara jassbakgrund hoyrist bæði í melodium og í arrangementum. Men serliga orsaka av eyðkendu røddini hjá Edvardi.
Edvard er best kendur sum bassleikari, men hevur eisini sungið kór eitt nú á Debess Blues Station og hjá Eivør.
Mær dámar væl røddina hjá Edvardi, tí hon hevur ein sera egnan og dámligan klang. Tú veitst beinanvegin, at hetta er Edvard, ið syngur. Hetta ber eisini rættiliga langt. Men tað kemst ikki uttanum, at Edvard er rættiliga avmarkaður sangari. Serliga tá tað kemur til tey meira rokkkendu løgini, heldur tað ikki ordiliga, tí hann ljóðar simpulthen for kroystur.
Eg kann tó illa ímynda mær, nakran annan sangara á lagnum “Eg veit ein bý”, har røddin gevur lagnum eina nærveru, ið lyftir lagið. Tað sama kann sigast, um sangir sum “Bróður”, “Sov nú” og “Mær leingist”. Tí skorið inn á bein, er ikki talan um slóðbrótandi ella fantastiskt lagasmíð. Løgini eru pen og hugnalig, og onkur av teimum eisini eitt sindur íoyrafallandi. Heldur ikki arrangementini eru serlig, og talan kundi lætt gjørst um eina keðiliga útgávu, um onkur kliniskur skønsangari stóð handan mikrofonina. Men hetta kennist hvørki keðiligt ella kliniskt, hetta er viðkomandi orsakað av røddini hjá Edvardi.
Men sum sagt eru støð, har røddin ljóðar kroyst uppá tann keðiliga mátan, so sum í villaru pettunum í “Morgunluft”, og í “Tú og Eg”, har serliga versini tykjast at krevja ein betri sangara orsakað av jass íblásta melodinum.
Í samrøðu við Útvarpið herfyri tosaði Edvard um nýggju fløguni, og um hana sum eitt konsept, ið var samanhangandi. Hetta havi eg tó trupult við at síggja, fyrst og fremst tí her er talan um fleiri ymiskar genrur.
Flestu løgini eru tó friðaligur jasskendur fólkatónleikur, men lagið “Tú og eg” er eitt slag av meira peppaðum rokki, ið brýtur í meira lagið frá restini av løgunum. Eisini blueslagið Ridin’ hevði nokk hóskað betur á einari Debess Blues Station fløgu. Tað tykist malplaserað í mun til hini løgini, bæði tí tað er á enskum, men eisini tí tað er so langt frá hinum løgunum í stíli.
Fløgan er fyrst og fremst á føroyskum, og tekstirnir eru bæði viðkomandi og vælskrivaðir, teir viðgera evni, ið tykjast persónlig fyri Edvard. Men hetta er ikki galdandi fyri teir báðar enskmæltu sangirnar, har málið tykist munandi meira stirvið og hjálparsleyst, serliga í Travelin’, ið annars er eitt fínt lag.
Sum vit øðrum debutfløgum, er “á Leið” ikki lýtaleys, men hon er heilt vist verd nakrar lurtingar, tí hon er hugnalig, persónlig, viðkomandi og behagilig.


text:
Niðanfyri eru vegleiðindi tøl fyri nýtslu av drekkivørum til veitslur, barnadóp, móttøkur o.a. Tølini eru vegleiðandi og kunnu broytast alt eftir, hvussu tiltakið er samansett. Vit mæla altíð til, at tit tosa við ráðgevarar okkara. Send okkum ein teldupost á rusan@rusan.fo ella støkk inn á gólvið.
Vælkomstdrykkur t.d. brúsandi vín
umleið 7 gløs í hvørjari fløsku á 70 cl.
Snapsur
umleið 25 snapsir í hvørjari fløsku á 70 cl
Vanligt borðhald – 3 rættir
Reyðvín umleið 2 fólk til eina fløsku á 75 cl., um hvítvín eisini verður skonkt
Hvítvín umleið 3 fólk til eina fløsku á 75 cl., um reyðvín eisini verður skonkt
Øl umleið 3 fløskur til hvørt fólk, har vín eisini verður skonkt
Øl umleið 5 fløskur til hvørt fólk, har vín ikki verður skonkt
Vanligt er, at mest fer av pilsnar, síðai classic og so gull.
Kalt borð
Vín umleið ½ fløsku til hvørt fólk, um øl eisini verður skonkt
Øl umleið 3 fløskur til hvørt fólk, har vín eisini verður skonkt
Øl umleið 5 fløskur til hvørt fólk, har vín ikki verður skonkt
Cognac/likør
umleið 17 fólk til eina fløsku á 70 cl.
Vanligt er, at mest fer av likøri og síðan cognac
Brennivín/Barr
umleið 7 fólk til eina fløsku á 70 cl.
Vanligt er, at mest fer av vodka, síðai ginn og so romm.
Barnadópur/ferming
umleið 3 fólk til eina fløsku á 75 cl
Reseptión
7 fólk til hvørja vínfløsku á 75 cl. ella max. 1 glas pr. persón
Gløs pr. fløsku/pakka
1 fløska av reyðvíni = umleið 5-6 gløs
1 fløska av hvítvíni = umleið 6-7 gløs
1 pakka av hvítum pakkavíni - svarar til 4 fløskur á 75 cl. = umleið 24-28 gløs
1 pakka av reyðum pakkavíni - svarar til 4 føskur á 75 cl. = umleið 20-24 gløs


text:
MiniTeenStreet í Bylgjuni
Til samkomur og kirkjur
MiniTeenStreet í Bylgjuni í Runavík 16. – 18. februar 2018
Aftur í ár hava vit tann framíhjárætt at fáa vitjan av hjúnunum Debs og Josh Walker úr Houston, USA. Tað verður til møtirøðina undir heitinum “Treisk Vón”, sum TeenStreet Føroyar skipar fyri í døgunum 16. til 18. februar 2018.
Felagskristiligt tiltak
MiniTeenStreet er ein felagskristilig stevna, har samkomur og kirkjur í felag geva okkara ungdómi ein pall, har tey í góðum andaligum felagsskapi verða uppbygd og styrkt í trúnni. Tiltakið er tó ikki einans ætlað ungdómum, men øllum, sum hava hug og ynskja at vera við.
Seminar – “Gera vit lærisveinar í dag?”
Eitt av aðalmálunum hjá TeenStreet er at arbeiða saman við kirkjum og samkomum, við at eggja og útgerða okkara ungdóm at hava eitt veruligt samfelag við Jesus, og at endurspegla Hann í teirra gerandislívi. Til hetta krevst, at tey hava vaksin, sum fylgjast við teimum í kristna lívinum.
Á seminarinum leygardagin kl. 16.00 undirvísa Johs og Debs undir heitinum “Gera vit lærisveinar í dag?”. Seminarið, sum er uttan tolk, er ætlað øllum, sum longu arbeiða ella ynskja at koma at arbeiða við ungdómum, t.d. í ungdómsarbeiði í heimasamkomuni, sum leiðari á TeenStreet ella á annan hátt.
Seminarið kostar 100 kr. og endar kl. 18.30 við døgurða. Aldursmarkið er 18 ár og eldri. Tilmelding fer fram her: https://www.om.fo/tilmelding-til-seminar/ og freistin at melda til er 14. februar kl. 20.00.
Skrá
Fríggjakvøld:
Kl. 20.00: Møti við Debs og Josh Walker
Kl. 22.00: ThroneRoom
Leygardag:
Kl. 16.00: Seminar – tilmelding á om.fo “Gera vit lærisveinar í dag?”
Kl. 20.00: Møti við Debs og Josh Walker
Kl. 22.00: ThroneRoom
Sunnukvøld:
Kl. 18.00: Møti og ThroneRoom við Debs og Josh Walker
Latið okkum standa saman
Við hesum brævi ynskja vit at heita á samkomu- og kirkjuleiðarar, vaksin, ung og tannáringar um at standa saman um stevnuna og eiga hana. Latið okkum standa saman bæði við tí praktiska, tí fíggjarliga, í bønini og við at luttaka í tiltøkunum í Bylgjuni.
Ókeypis – Fíggjarligan stuðul
Kvøldtiltøkini eru ókeypis, men tykkum kunnugt kostar eitt slíkt tiltak. Tí takka vit eisini hjartaliga fyri peningaligan stuðul. Til ber at flyta eina gávu á kontu: 9181- 1667744 viðmerk: TS18FO ella at stuðla á heimasíðuni www.om.fo.
Møguleika at hjálpa til við tí praktiska?
Vit eru takksom fyri alla hjálp og tey sum kunnu veita eina hjálpandi hond, kunnu seta seg í samband við okkum á
teenstreet.fo@om.org.
Vit takka fyri forbøn og stuðul, og ynskja at bjóða øllum hjartaliga vælkomnum í Bylgjuna 16. – 18. februar 2018.
Vinarliga
TeenStreet Føroyar
Margareth D. Djurhuus, Randi Hansen og Símun J. Hansen
www.teenstreet.fo
Les innbjóðingina, sum PDF her:
Innbjóðing til MiniTS vikuskiftið 16.-18. februar2018


text:
Hetta er 5. bloggur í bloggrøðini "Tevtonskur týsdagur", ið setir sjóneykuna á góð krautrock nøvn. "Tevtonskt" er føroyskt fyri "teutonic", ið stutt sagt merkir "týskt" ella "germanskt".
JAKI LIEBEZEIT
Til umrøðu hesuferð er legendariski Can trummuleikarin Jaki Liebezeit, ið andaðist 22. januar 2017. Playlisti er viðfestur niðast.
Eg hevði upprunaliga ein Can blogg í umbúna til "Tevtonskan týsdag", men tá tað frættist at Liebezeit var farin um sýn gjørdi eg av at næsti bloggur í røðini skuldi vera til heiðurs fyri hesum meistarliga trummuleikara. Tískil havi eg sett saman eina røð av plátum og verkætlanum har Liebezeit leikar við. Ymisktháttað og gott alt samalt.
Liebezeit var ongantíð ein solo artistur, ið gav út í egnum navni, men hann hevur leikt á fleiri tiltiknum útgávum. Á ungum árum las hann jasstrummuspæl, og ráðini frá læraranum vóru "endurtak ongantíð". Jaki gjørdi tað øvugta og valdi sær endurtøkuna, repetitiónina, sum aðalmál og sereyðkenni. "Liebe zeit". Ja, hann elskaði sanniliga tíð og groovið var endaleyst. Hetta eyðkendi hansara spæl við Can.
Ein drúgvari gjøgnumgongd av Can verður goymd til eina aðru ferð. Kortini slepst ikki undan at nerta við okkurt av tí sum Liebezeit skapti við hesum slóðandi týska bólki, ið hevði sína stórtíð í 70'unum. Tveir sangarar myndaðu bólkin hetta tíðarskeiðið: amerikanski Malcolm Mooney frá 1968-1969 og japanski Damo Suzuki frá 1970 til 1974. Tá Suzuki fór burturúr sungu aðrir limir, og mest av øllum var Can eitt kollektiv av tónleikarum, har ongin einstaklingur var myndandi. Allir høvdu líka nógv at siga, og áherðslan var altíð á hitt kollektiva úttrykkið. Í grundini lá áherðslan á tað ljódliga, meðan alt tað visuella kom í aðru røð. Í so máta er bólkurin júst tað øvugta av Kraftwerk, ið eyðmerktu seg í sama tíðarskeiði við einum sera greitt defineraðum visuellum samleika.
CAN: Delay 1968 'Thief' (1968)
Plátan Delay 1968 kom í roynd og veru ikki út fyrrenn í 1981. Hetta er ein savnspláta við elstu upptøkunum hjá bólkinum, ið upprunaliga skuldu útgevast sum ein pláta við heitinum Prepare To Meet Thy Pnoom, men plátufelagið segði nei. 'Thief' er eitt av seigaru og vakraru løgunum á plátuni, og í 2000 hoyrdi eg Radiohead spæla eitt frálíkt live cover av sanginum í Keypmannahavn. Tað stuttliga er at tað ljóðar sera nógv sum ein Radiohead sangur, og hetta sigur helst nakað um tann ovurhonds týðandi íblástur, ið Radiohead hava fingið frá Can. Trummurnar í upprunaútgávuni eru eyðkent Liebezeit'skar.
CAN: Soundtracks 'Mother Sky' (1970)
Hin sálarliga óstabili Malcolm Mooney var ikki við í Can í langa tíð, og longu í 1970 gjørdist japanski Damo Suzuki nýggjur sangari í bólkinum. Liebezeit og bassleikarin Holger Czukay hoyrdu hann spæla á gøtuni ein dagin í München, og teir bjóðaðu honum alt fyri eitt uppí bólkin. Hetta merkti eisini eitt stílistiskt skifti frá sýrurokki til meira groove og repetitións grundaðan tónleik. Plátan Soundtracks umboðar skiftið og hevur bæði Mooney og Suzuki løg umboðaði. Á tí episkt jammandi 'Mother Sky' - eitt arketypiskt Can/krautrock lag - er tað Suzuki, ið syngur fyri. Liebezeit pumpar avstað frá fyrsta sekundi, og lagið er eisini eitt frummyndarligt dømi um sonevndu motorik rútmuna.
Can: Tago Mago 'Halleluwah' (1971)
Eitt høvuðsverk í Can diskografiini er Tago Mago frá 1971. Bassleikarin Holger Czukay tók plátuna upp í slottinum Schloss Nörvenich nærhendis Köln. Løgini er tikin upp live og síðani klipt og snikkaði til av Czukay. Íblásturin kom frá jassi sum t.d. Miles Davis (serliga Bitches Brew) og frá elektroniskum avantgarde tónleiki. Hetta er á mangan hátt hin mest radikala Can útgávan við longum ambient pettum og endaleysum groovi. 'Halleluwah' er eitt talandi dømi í so máta. Lagið er 18 1/2 minuttir til longdar og fyllir alla síðu 2 av teirri dupultu LP'ini. Liebezeit leggur treytaleyst frá landi við einum minimalistiskt hypnotiserandi groovi, og alt hitt sum hendir hendir rundanum. Markleyst.
Can: Ege Bamyasi 'Vitamin C' (1972)
Kennarar eru ikki samdir um hvørt Tago Mago ella Ege Bamyasi, ið kom árið eftir, er besta Can plátan. Báðar eru góðar, tað er bæði vist og satt. Minimalistiski groovarin Liebezeit leggur framvegis botnin, og hinir skapa tekstur omaná. Fantastiska funk lagið 'Vitamin C' hevur seinni fingið eitt slag av endurburði sum soundtrack tónleikur, og seinast var tað at hoyra í frálíku og alt ov undirmettu Netflix røðini The Get Down. Røðin snýr seg um hvussu DJ mentan og disco tóku seg upp í New York miðskeiðis í 70'unum, og hetta týska (!) lagið frá 1972 riggar avbera væl í samanhanginum. Tað sigur eitt sindur um listarliga víðskygnið hjá Can.
Brian Eno: Before And After Science 'Backwater' (1977)
Tað er eingin loyna, at bretsku tónleikastjørnurnar David Bowie og Brian Eno høvdu góðar dagar í Týsklandi í 70'unum. Teir heintaðu sær miklan íblástur higani, innspældu tiltiknu Berlin trilogiina hjá Bowie í Berlin og serliga Eno samstarvaði við fleiri ymsar týskar tónleikarar í tíðarskeiðnum. Pláturnar Cluster & Eno (1977) og After The Heat (1978) eru dømi, har Brian Eno og teir báðir Dieter Moebius og Hans-Joachim Roedelius samstarva, og saman við NEU! gittarleikaranum Michael Rother samstarvaðu teir fýra undir heitinum Harmonia (Eno + Harmonia upptøkurnar komu tó ikki út fyrrenn nógv seinni). Á síni fjórðu solo plátu Before And After Science fekk Eno sjálvan Liebezeit við sær í upptøkuhølið, og hetta hoyrist m.a. á lagnum 'Backwater'.
Michael Rother: Flammende Herzen 'Karusell' (1977)
Eg havi áður havt Tevtonskan Týsdag um framúrskarandi gittarleikaran Michael Rother. Hann gjørdi veruliga vart við seg saman við trummuleikaranum Klaus Dinger í NEU!, umframt at hann eitt stutt skifti leikti við Kraftwerk. Seinni fóru Rother og Dinger hvør til sítt, og tá Rother í 1977 setti hon á soloyrkisleiðina sat Jaki Liebezeit handan trummurnar. Liebezeit leikar á fyrstu fýra soloplátunum hjá Rother, og tær eru allar góðar. Talan er um lyriskan og melodiskan instrumentaltónleik. Ikki líka radikalt sum eitt nú NEU!, men kortini avbera vakurt og inniligt. Ilt er at taka dagar ímillum hvør besta útgávan er, men her má í øllum førum okkurt við av solo debutini Flammende Herzen. 'Karusell' er eitt framúr gott dømi um melodiskt motorik a la Rother og Liebezeit.
Michael Rother: Sterntaler "Sterntaler" (1978)
Nú vit eru komin so gott í gongd má eitt Rother/Liebezeit lag við afturat. Hesuferð heitislagið av aðru Rother soloplátuni, Sterntaler, frá 1978. Eg dyrki tað sálmakenda í lagnum, tað ruralt naivistiska huglagið og samspælið millum analogar synthesizarar, el-gittara og trummur. Her kundu fyri tað eisini komið løg við av næstu tveimum Rother plátunum, tí Liebezeit leikar eisini á teimum og tær eru sum sagt frálíkar. Katzenmusik (1979) skal kortini hoyrast sum ein tematiskt samanhangandi heild, og Fernwärme er nakað fyri seg (tvær umboðaðar Rotherplátur er eisini nokk).
Phantom Band: Phantom Band 'For M.' (1980)
Tá Can fóru hvør til síðst í 70'unum stovnaði Liebezeit bólkin Phantom Band, ið upprunaliga var eitt slag av framhaldi av tí sum Can høvdu gjørt síðstu árini frammanundan. Seinni flutti Phantom Band seg yvir móti art rock. Holger Czukay úr Can var eisini við í hesum bólkinum, umframt limir úr bólkinum Dunkelziffer. Bólkurin lat tríggjar útgávur úr hondum: Phantom Band (1980), Freedom of Speech (1981) og Nowhere (1984). 'For M.' er eitt instrumentallag av debutplátuni frá 1980.
Eurhytmics: In The Garden "Take Me To Your Heart" (1981)
Áðrenn bretsku Eurhytmics gjørdust eitt víðagitið electro popp navn við 'Sweet Dreams (Are Made of These)' gjørdu tey sveimandi tónleik við psykedeliskum og krautrock íblástri. Hetta hoyrist serliga á debutplátuni In The Garden frá 1981. Plátan var framleidd av tiltikna framleiðaranum Conny Plank, ið m.a. arbeiddi við eini langari røð av krautrock bólkum. Afturat Liebezeit er Holger Czukay úr Can eisini við á plátuni. Á 'Take Me To Your Heart' leggur drívandi trummuspælið hjá Liebezeit ein hegnisligan botn.
Holger Czukay, Jah Wobble, Jaki Liebezeit: Full Circle 'How Much Are They?' (1982)
Full Circle er eitt samstarv millum Holger Czukay, Jaki Liebezeit og enska dub og punk bassistin Jah Wobble, m.a. kendur úr Public Image Ltd. Plátan hevur ein eksperimenterandi dám, og hóast ókend er hon í grundini ein lítil genistrika. Ein frálík samanseting av dub og krautrock hugløgum, ið er innspæld í legendariska Inner Space studionum hjá Can. Eg fann plátuna í Accord í Keypmannahavn einaferð, og keypti hana tí húsin sá feitur út og tí eg kendi tónleikararnar. Heimkomin angraði eg ikki keypið, tí plátan vísti seg at vera mikið hugtakandi. Avgjørt verd at kanna nærri (einans heitislagið finst á Spotify, sí leinkjuna undir myndini omanfyri um tú ynskir plátuna í fullari longd).
Jah Wobble, The Edge, Holger Czukay: Snake Charmer "Snake Charmer" (1983)
Eisini eitt eksperimenterandi samstarv frá fyrra helmingi av 80'unum. Útgávan nær kanska ikki somu hæddum sum Full Circle omanfyri, men hon er mikið áhugaverd kortini. Ikki minst tí at ongin annar enn U2 gittarleikarin The Edge leikar við, umframt Jah Wobble, Holger Czukay, Liebezeit v.fl., og so er hon framleidd av tiltikna diskaranum og framleiðaranum Francois Kevorkian.
(NB! Einasta lagið av plátuni, ið finst á Spotify er 'Snake Charmer (reprise)', og tí er tað lagið komið við á playlistan, hóast Liebezeit ikki spælir á tí. Annars er vert at tjekka plátuna í síni heild via leinkjuna undir myndini).
Depeche Mode: Ultra 'The Bottom Line' (1997)
Seinasta lagið hesuferð er av plátuni Ultra hjá Depeche Mode. Higani kemur lagið 'The Bottom Line', ið hevur Liebezeit við á percussion. Depeche Mode hava altíð havt eina hugbinding mótvegis tí týska - industrial, Einstürzende Neubauten, Berlin, Hansa Studios, krautrockur, Kraftwerk o.s.fr. Hetta er alt vovið væl og virðiliga inn í Depeche DNA'ið. Tí eri eg ikki kløkkur av at Jaki Liebezeit hevur verið við bólkinum í studio. Løgini á Ultra eru sein og seiglig í tempo, og ein grundkensla av hipp hopp liggur undir tí heila. Hipp hopp og týsk hugløg sum ikki einaferð. Hetta er í grundini ein av mínum yndis DM útgávum, og 'The Bottom Line' er ein av perlunum, ið goyma seg aftarlaga á plátuni. Á síðu B, so segði hin. Fyri nøkrum døgum síðani vóru 20 ár liðin síðani Ultra kom út. Soleiðis gongur tíðin uttan at vit varnast tað, og brátt eru vit her ikki longur, hóast tann góði tónleikurin livir víðari.
“It was never written, the music,” Liebezeit said of Can’s songwriting method. “There was no single composer in the band. Everything was composed in the studio like in a laboratory. We worked together and get some ideas and record it again and again until it develops. We thought writing on paper was finished. Now we write on tape.”


text:
Fyrstu lombini komin - 2. flokkur
Í handaverk og list í 2. flokki hava vit ta síðstu tíðina bundið. Hetta hevur verið sera stuttligt. Næmingarnir hava klipt lombini út í karton og síðani bundið ullina uttaná tey.
Enn eru bert fá lomb komin. Vit vænta fleiri lomb í næstum.
Tað verður hugnaligt í heimunum, tá lombini koma til hús fyri páskir :)
Hetta hevur verið sera stuttligt og hugnaligt at arbeiða við. Grundarlagið undir einum stórum bindiklubba við bæði gentum og dreingjum er lagt. Og sigast skal, at dreingirnir duga minst líka væl og genturnar at binda!


text:
Rututúrurin til Mykinesar í dag kl 1020 er avlýstur vegna brim í Mykinesi.
Rututúrurin til Mykinesar í dag kl 1620 er eisini avlýstur vegna brim.
Í tíðarskeiðnum frá 1 Mai til 31 august er ómakggjald álagt ferðafólki, sum ynskja at ganga í høvunum í Mykinesi.
Hiking.fo krevur hetta gjald inn fyri hagapartanar í Mykinesi.
Jósup heldur á fram á Mykinesleiðini
SSL hevur gjørt leigusáttmála, ið umfatar bátin Jósup, sum kemur at sigla á Mykinesleiðini frá 1. mai til 31. august komandi 5 árini.
Føst sigling
Vit røkja siglingina fyri strandferðsluna til Mykinesar. Her á síðuni hevur tú møguleika at bíleggja pláss til rutusiglingina til Mykinesar.
Útferðir til Tindhólm og Mykinesar
Vit gera eisini útferðir til Mykinesar og Tindhólm. Hetta kanst tú lesa meira um við at fara undir túrar.


text:
ZAREPTA 50 ÁR - nógvar broytingar og tó einki broytt
19.10.2017 - 06:40 - Tíðindaskriv
Tað eru fimti ár síðani Zarepta varð tikið í brúk, og hetta varð markerað á tann hátt, at tað var opið hús allan seinnapartin leygardagin 14. oktober frá kl.13:00 til kl.18:00 Væl meira enn 500 fólk høvdu leitað sær í Zarepta henda merkisdagin.
Fyrireikararnir høvdu gjørt nógv burturúr á øllum økjum, soleiðis at gestirnir skuldu kenna seg vælkomnar. Eitt stórt sjálvtøkuborð við smábitum og alskins viðskerum, og fleiri stórar føðingardagslagkøkur við marcipanmynd av Zarepta omaná varð sett upp í matarhøllini, har gestirnir kundu koma og fara.
Fólk heilsaðu upp á hvønn annan og ynsktu hvørjum øðrum til lukku við verkinum; hetta tí, at grundhugsanin hjá brøðrasamkomuni altið hevur verið, at arbeiðið er ikki einmans, men felagssamkomuligt, sum øll í øllum samkomunum kenna ognarábyrgd av.
Fyrireikararnir høvdu gjørt eina skrá, sum varð framførd í salinum tvær ferðir ein góðan tíma hvørja ferð. Fyrireikararnir siga, at teir valdu hendan leistin til tess at so nógv fólk sum møguligt kundu vera við. Á skránni vóru røður, felagsangur, solosangur og Dupultkvartettin í Ebenezer. Eitt 50 ára jubileumssanghefti var gjørt, har kendir Zareptasangir vóru tiknir við. Tað var John Færø, sum leiddi felagssangin.
Tey, sum høvdu orðið, vóru fólk, sum hava havt tætt tilknýti til verkið í mong ár. Hesi vóru John í Skemmuni, Elsa Djurhuus og Símun Pætur á Torkilsheyggi. Ein av fyrireikarunum tók soleiðis til, at “húsið er broytt hesi 50 árini, men boðskapurin er ikki broyttur.” Tað varð sterkt undirstrikað á 50 ára degnum, at endamálið við summarlegunum í Zarepta hevur altið verið og framvegis vil vera, at kunngera evangeliið til tess at vinna børn og ung fyri Harran.
Ein dokumetarfilmur varð framleiddur til dagin, sum vardi í 30 minuttir. Filmurin varð vístur í báðum stovunum hvønn hálvan tíma, soleiðis, at gestirnir kundu sjálvir velja nær og hvar teir ynsktu at hyggja.
Eisini var ein framsýning sett upp, sum vísti tíðina frá byrjanini í 1967 og nøkur ár fram. Framsýningin gav íblástur til nógv góð minnir og samtalur.
Tað var Trúboðarin Brynleif Hansen, sum tók stig til at byggja Zarepta. Bert trý ár seinni, 26. september í 1970, fórst hann í flogvanlukkuni í Mykinesi. Flogfarið kom úr Íslandi, har Brynleif hevði vitjað í tvær vikur og talað evangeliið og býtt út tratktatir.
Poul Jóhan Djurhuus
gjaranes@gmail.com


text:
Óli P. hevur teknað
Seinastu vikurnar hava vit rópt hart og ótroyttiliga ímóti øllum ætlanum um oljuleiting. Vit hava rópt so hart, at ÓliP. hevur teknað eina skemtimynd av okkum og formanninum í Tjóðveldi. Vit hava mótmælt, skriva lesarabræv, heitt á okkara móðurflokk og skipað fyri tilaki. Okkara sokallaði grøni móðurflokkur er tíverri fyri eini náttúru oyðandi vinnu. Í Unga Tjóðveldinum vilja vit einar grønar Føroyar og ikki bert taka ábyrgd av okkara landi, men eisini av okkara náttúruvøkru Føroyum
Seinastu vikurnar hava vit rópt hart og ótroyttiliga ímóti øllum ætlanum um oljuleiting. Vit hava rópt so hart, at Óli P. hevur teknað eina skemtimynd av okkum og formanninum í Tjóðveldi. Vit hava mótmælt, skrivað lesarabrøv, heitt á okkara móðurflokk og skipað fyri tilaki. Okkara sokallaði grøni móðurflokkur er tíverri fyri eini náttúru oyðandi vinnu. Í Unga Tjóðveldinum vilja vit einar grønar Føroyar og ikki bert taka ábyrgd av okkara landi, men eisini av okkara náttúruvøkru Føroyum.
Í hesum sambandi skipaðu vit fyri tiltakinum "Latið oljuna liggja" saman við Ringrás, Føroya Náttúru- og umhvørvisfelag og West Nordic Studies. Og sjálvandi mótmæltu vit eisini! Mikudagin 17. mai vóru vit uttanfyri Smæruna í samband við at fjórða oljuútbjóðingarumfar varð sett í gongd. Vit høvdu gjørt bannarar til høvið, sum vórðu settir ymsastaðni, fyri at vísa á okkara ónøgd.
Men tað hava ikki bert verið vreiðisorð, ið hava fylt hjá okkum, men eisini gleðiróp. Samgongan hevur yvirtikið danskt málsøki - nevniliga persóns-, húsfólka og arvarætt. Løgtingið hevur samtykt broytingar í hjúnabandslógini, so at vit aftur eru eitt stig nærri einum litríkum føroyum - og tvey av sama kyni kunnu siga ja til hvønn annnan.
Tað er mai mánaði, so fyrr í mánaðinum skipaðu vit sjálvandi fyri 1. mai-dagshaldi saman við Sosialistisk Ung. Sonja Jógvansdóttir, Tráin P. Nónklett og Eli Bjartalíð hildu røðu.
Í næstum fer árliga summarskráin at koma út. Hon er sera spennandi, fjølbroytt og upplýsandi fyri allir limir og onnur við. So tað snýr seg um at fylgja við á okkara heimasíðu og Facebooksíðu.
Unga Tjóðveldið hevur fingið fleiri søgur frá ungum, sum hava verið fyri órætti á arbeiðsmarknaðinum. Serliga tykist ein trupulleiki at vera væntandi ...
Hvørjar Føroyar? Grønar Føroyar! Føroyingar liva av og við okkara náttúru. Tað hevur stóran týdning, at vit seta umhvørvið og náttúruvernd høgt á d...
Í august í fjør var eg biðin um at skriva eina grein um javnstøðu í Føroyum. Í juni árið eftir sat eg í Brússell og tosaði um tað greinina, og um femi...
Seinastu vikurnar hava vit rópt hart og ótroyttiliga ímóti øllum ætlanum um oljuleiting. Vit hava rópt so hart, at Óli P. hevur teknað eina skemtimy...


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Sunday, October 28, 2012
USA, Islam og Inntreingjan
'The Project', er ein nýggjur dokumentar filmur um politiska og átrúnaðarliga 'infiltrering' í USA. Ómetaliga ræðandi fyri at siga tað bart út. Sendingin byrjar við at vísa á, hvussu kommunistiska rákið í USA nýtti hættir at noyða samfelagshugburðin av politiskari korrektheit yvir mótstøðuna undir Kalda Krígnum, og hvussu sami hugburður, nú verður noyddur yvir fólkið av liberalistum, serstakliga fyri at verja og umboða religiónina Islam og Sharia.
http://www.answeringmuslims.com/2012/09/the-project.html


text:
Klokkan 10.15 komu fólk frá Tjóðsavninum á Akursmørk fyri at kannað um skaðan, sum Klaksvíkar Kommuna hevur gjørt á fornminnini á Grundum á Akursmørk.
Óli Lassen fyri Klaksvíkar Býráð tók ímóti og har var eisini umboð fyri Kanjon á staðnum. Onki sæst til Jógvan Skorheim ella Kristian Eli Zachariasen, men
tá ið undirritaði koyrdi forbí fyri løtu síðani, tá var Kristian Eli á staðnum og Norðlýsið var eisini komi á staðið.
Kommunan samskiftir nú við Tjóðsavnið og væntast kann at man eina forkláring seinni.
SáH


text:
Svar upp á fyrispurning frá Gunvør Balle, løgtingskvinnu, nr. 29/2013, eftir Tingskipanini § 52a. Fyrispurningurin um Mentanargrunn Landsins, er settur Bjørn Kalsø, landsstýrismanni.
Fyrispurningurin er soljóðandi:
1. Ætlar landsstýrismaðurin at endurskoða skipanina fyri Mentanargrunnin?
2. Um ja, hvørjar eru ætlaðu broytingarnar?
3. Hvussu skal nýggja játtanin til filmslistina umsitast?
4. Eru listaráð fyri ávísar listagreinar sett, sum Mentanargrunnurin kann søkja sær sakkøna ráðgeving hjá?
5. Hevur landsstýrismaðurin umhugsað at broyta ásetingarnar í lógini um krøv til fakligu førleikarnar hjá nevndarlimunum?
6. Er ætlanin at broyta grein 4 í kunngerðini um starvslønir?
7. Er tað rætt, at Mentanargrunnurin sum nakað nýtt nú krevur, at verkætlanin skal vera liðug, áðrenn játtaður stuðul verður útgoldin?
8. Um svarið til spurning 7 er játtandi, er hetta so lóglig umsiting, tí kunngerðin, ið liggur á heimasíðuni hjá Mentanargrunninum, er ikki broytt?
9. Hvussu nógv av tí, sum Mentanargrunnurin játtar til stuðulsumsøkjarar árini 2011, 2012 og 2013, var ongantíð útgoldið til fólk - og tí ikki gagnnýtt?
10. Ger grunnurin nakað fyri at tryggja, at tað er eitt realistiskt lutfall millum upphæddirnar, søkt verður um, og tað, sum verður játtað, soleiðis at játtaðu upphæddirnar kunnu verða útgoldnar?
11. Hvat hendir við tí peningi, sum ikki verður útgoldin?
12. Er tað rætt, at grunnurin noktar umsøkjarum stuðul til somu verkætlan árið eftir?
13. Um svarið til spurning 12 er játtandi, hvar finst heimildin fyri hesi grundgeving?
Svar
Til 1-2: Arbeitt verður í løtuni við lógaruppskoti, sum hevur til endamáls at styrkja Mentanargrunn Landsins, soleiðis at hann í størri mun kann ráðgeva landsstýrinum í yvirskipaða mentanarpolitikkinum. Harumframt er ætlanin, at nevndin í grunninum í ávísum førum í størri mun skal hava møguleika at søkja sær serkøna hjálp á sonevndum fakligum listafundum, sum verða skipaðir við serkønum innan ávísar mentanar- og listagreinar, og sum kunnu veita nevndini í grunninum fakliga ráðgeving í stuðulsspurningum. Ætlanin er eisini at geva Mentanargrunninum heimild at umsita aðrar stuðulsjáttanir, sum landsstýrismaðurin hevur ræðisrættin yvir. Í hesum partinum av umsitingini av stuðulsjáttanum er ætlanin, at nevndin í Mentanargrunninum ger tilmæli til landsstýrismannin at avgreiða umsóknirnar eftir.
Til 3: Ætlanin er, at játtanin til filmslist verður løgd til Mentanargrunnin at umsita. Serkøn innan filmsøki verða við í viðgerðini av stuðulsveitingunum í sonevndum fakligum listafundum, sum eru umrøddir í svarinum til 1-2.
Til 4: Í starvsskipanini fyri Mentanargrunnin er tilskilað, at Listaráð fyri ymsar listagreinar kunnu verða sett. Hetta hevur ikki verið brúkt, hóast Mentanargrunnurin kann hava leitað sær serkøna hjálp eftir tørvi.
Í lógaruppskotinum, sum er nevnt undir spurningi 1-2, verður lagt uppfyri, at sokallaðir ”listafundir” kunnu verða skipaðir eftir tørvi, og m.a. filmslistin kann verða viðgjørd á einum slíkum listafundi við serkønum innan filmslist.
Til 5: Lógin um Mentanargrunn Landsins sigur, at nevndin skal hava breiða mentanarliga og samfelagsliga umboðan, og tað ætli eg framhaldandi, at hon skal. Harumframt fara sum fyrr nevnt fakligir listafundir at verða skipaðir eftir tørvi, fyri framhaldandi at tryggja fakliga støði.
Mentanargrunnur Landsins hevur sum endamál at veita stuðul innan mentan og list til bæði leik og lærd, og tað skal grunnurin eftir ætlan framhaldandi gera.
Til 6: Flestu umsóknir til grunnin snúgva seg um starvsløn í styttri tíðarskeið - vanliga millum 1 og 6 mánaðir. Grunnurin fær javnan at vita, at játtaða starvslønin - tó at hon í summum førum er styttri enn tað tíðarskeið, ið søkt var um - er komin sera væl við, og at starvslønin hevur ein týðandi leiklut í at tryggja, at verkætlanin veruliga verður framd í verki.
Ætlanin er tí ikki at broyta § 4 í kunngerðini um starvslønir.
Vert er tó at geva gætur, at starvslønin, ið verður útgoldin sum vanlig løn sambært Kunngerð um Mentanargrunn Landsins, nr. 109 – 21. september 2000, § 4, er ein føst upphædd mánaðarliga, og vanligi stuðulin, ið verður útgoldin í einum, kann vera ymiskur, alt eftir ítøkiligu umsóknini. Vanligi stuðulin verður latin eftir § 6 í nevndu kunngerð.
Til 7-8: Mentanargrunnurin hevur upplýst, at tá ið umsókn verður gingin á møti, verður samstundis boðað umsøkjaranum frá, at peningurin verður goldin so skjótt grunnurin fær vissu fyri, at verkætlanin verður framd í verki. Somuleiðis verður umsøkjarin kunnaður um, at játtaði stuðulin sum meginregla skal verða nýttur innan fyri eitt ár, tó at undantøk kunnu verða. Henda mannagongd er grundað á, at grunnurin ikki – í óavmarkaða tíð – kann støðla játtaðan stuðul. Grunninum kunnugt hevur hetta verið mannagondin í meira enn 30 ár. Hetta merkir, at tað er ikki krav, at verkætlanin skal vera liðug, áðrenn stuðulin verður útgoldin.
Til 9: Samlaða játtanin til Mentanargrunn Landsins og Týðaragrunnin var bæði í 2011 og 2012 6,412 mió. kr. Játtaður, men ikki útgoldin stuðul, var sambært Mentanargrunninum í 2011 290.000 kr., og játtaður, men ikki útgoldin stuðul, var í 2012 143.000 kr.
Av tí at 2013 júst er farið aftur um bak, ber ikki til enn at staðfesta, hvussu nógvur játtaður stuðul ikki verður útgoldin. Hetta kann í fyrsta lagi gerast upp við árslok 2014, hevur Mentanargrunnur Landsins upplýst fyri Mentamálaráðnum.
Til 10: Mentanargrunnurin upplýsir, at stuðul verður játtaður við støði í einstøku umsóknini, og mett verður í hvørjum einstøkum føri um upphæddina, sum latin verður. Atlit verður í ávísan mun tikið til kostnaðarætlanina, men játtan grunsins er avmarkað. Sí eisini viðmerkingarnar til spurning 12-13.
Til 11: Játtaður stuðul, sum ikki verður nýttur, fellur aftur til Mentanargrunnin og hvørvur tískil ikki úr skipanini.
Til 12-13: Avgerð grunsins um annaðhvørt at ganga eini umsókn á møti ella ikki tekur støði í meting nevndarinnar av teirri ítøkiligu umsóknini. Í ávísum førum verða verkætlanir stuðlaðar í fleiri umførum, í øðrum førum ikki. Játtan grunsins er avmarkað, og tað er tí tíverri ikki gjørligt hjá Mentanargrunninum at geva øllum dygdargóðum umsóknum játtandi svar.
(KP)


text:
-
Publiceret den 20 apríl 2010
-
Víst: 2616
-
Uppmøtingin til veitsluna var góð - einir 150-160 væl upplagdir gestir. Fyrireikararnir høvdu gjørt eitt gott forarbeiði, so alt riggaði av tí besta, so tað er alt, ið talar fyri, at teir eiga at halda fram.
Hermingin og skemtið annars fingu láturin at runga, og sjálvt um prikini vóru mong (og beinrakin), so vóru tey so væl og siðiliga framborin, at fóru tey inn um húðina hjá onkrum, so er húðin í tynra lagi. Sangurin var góður - og ikki um tala maturin - ein gestur tók soleiðis til: "Eg gevi Gjáargarði 13 á próvtalsstiganum!" Borðhaldið endaði, tá ið klokkan aftur raggaði sær ímóti teimum smærru tølunum, og "tað blánaði í eystri", tá ið tann enski og tann føroyski dansurin dovnaðu burtur.
Bygdarmaður okkara - Heðin (hjá Leivi undir Heygnum) bar fram fjálgandi, stuttligar og áhugaverdar hugleiðingar, og tær koma her í heilum líki:
Tøkk fái fyrireikararnir fyri hetta høvið at hitta kenningar og "bygdaravleggarar".
Fleiri myndir : myndasavn - 2010 - Bygdarveitslan 17_04_10


text: Nú bókadagar eru við hópin av jólatilboðum frá øllum forløgum, er stuttligt at leita aftur til 1914, tá A.C.Evensen (1874-1917) úr prestagarðinum í Todnesi skrivar reiðarum eitt rimmar tilboð um bestu bøkur frá hinum føroyska Bókmentafelagnum, har hann er skrivari. Prísurin er einans fimm krónur fyri pakkan. Men hina einu bókina bjóðar A.C. Evensen ikki reiðarunum: "Med undtagelse af "Føroysk mállæra" af Hr. J. Dahl, der ikke vil kunne læses af Fiskerne med nogetsomhelsts udbytte (Rasmussens "Bábelstornið" medfølger dog kun saavidt oplaget rækker)". Framhaldandi góðar bókadagar!


text:
Sum foreldur at børnum, ið venja og spæla fótbólt í Gundadali, er støðuga keypið av bóltum ein stór útreiðsla. Eitt er slitið, ið bóltarnir fáa við tíðini, tað kann man liva við. Men tað hendur í heilum undir venjing, at bóltar hvørja, onkuntíð enntá heilt nýggir bóltar.
So oman til Thomas Dam Ítrótt ella Sportigan at gjalda 300 kr. fyri ein nýggjan bólt. Tað er einki stuttligt, og fyri t.d. tey foreldrini, ið ikki fingu part í skattalættanum, er hetta ein útreiðsla, ið kann órógva illa, um hon er týtt.
Sonur mín spælir við HB piltum og man gjøgnum árini hava mist eitt stað millum 5 og 10 bóltar burt, eg lærdi skjótt at skriva navn og telefonnummar á teir, eins og flestu foreldur gera, hetta hevur havt við sær, at flestu bóltarnir eru komnir afturíaftur, nakrir aftan á nakrar dagar, aðrir eftir nakrar vikur og onkur eftir fleiri mánaðir.
Eg havi eisini sjálvur fleiri ferðir funnið bóltar og ringt til viðkomandi nummar, og fingið bóltin uppá pláss aftur.
Tí ergraði tað meg veruliga fyrst í mars, tá fíni EM bólturin hjá soninum hvarv undir venjing á Tórsvølli. Vit gingu runt allan vøllin og leitaðu, men ongastaðni var hann at finna. Eg væntaði sjálvandi, at onkur fór at gera vart við seg, tá tey funnu hann, tí navn og tlf. nr. vóru týðilig.
Tá sonurin so fór í B36 húsið í barnadiskotek fríggjakvøldið farna, varnaðist hann, at ein av bóltunum, ið var merktur til U12 Dreingir hjá B36, hevði hansara navn skrivað innanfyri B36 áskriftina.
Hann vildi sjálvandi hava bóltin við sær heim, men fekk at vita frá onkrum av teimum vaksnu, at henda bóltin átti B36.
Sunnudagin ringir so ein HB pápi til mín, hann hevði funnið bóltin í Gundadali, og gjørdi tað, sum eitt vanligt hampiligt menniskja ger, og ringdi á nummarið sum stóð á bóltinum. Deilig boð og eg eri takksamur móti hesum pápanum, nú bólturin aftur er komin til hús.
Eg noyðist nú við klúti og spritti at royna at fáa B36 áskriftina av bóltinum.
Eg má viðganga, at eg eri óluksáliga irriteraður inn á tann í B36, ið hevur tikið bóltin, og roynt at skrivað útvyir navn og tlf. nr., tað er sku ikki ok!
Á myndini síggja tit bóltin, vónandi kennur onkur í B36 hesa hondskriftina aftur, og fær fortalt viðkomandi, ið eigur hana, at hetta ikki er hóskandi atburður í einum stoltum ítróttarfelag við heimavølli í Gundadali.
Boðskapurin eigur at vera greiður: Vit stjala ikki bóltar frá børnum!


text:
Ari av Rana
15.12.2017 - 20:41
Mentan > Tíðindi > Kongalig
Kongaligt brúdleyp verður í Bretlandi tann 19. mai 2018, tá prins Harry og amerikanska sjónleikarinnan, Meghan Markle, giftast.
Brúdleypið verður hildið í St. Georges Chapel í Windsor Castle, sum liggur við Windsor slottinum vestan fyri London, skrivar DR.
Kapellið, har tey skulu giftast, er frá 15. øld og er meiri inniligt enn Westminster Abbey, har prins William varð giftur.
Prins Harry, við almenna navninum prins Henry of Wales, er 33 ára gamal, sonur prins Charles og prinsessu Dianu, og er fimti í røðini til bretsku krúnuna.
Meghan Markle, sum er 36 ára gomul, er best kend fyri sína rollu í amerikansku sendirøðini Suits.
Prins Harry og Meghan Markle blivu trúðlovaði 27. november í ár.


text: Amerikanska liðið til “Duel in the Pool” sæst nú her á heimasíðuni hjá amerikanska svimjisambandinum, og umfatar so avgjørt nøkur av teimum størstu amerikansku nøvnunum. Michael Phelps verður við, umframt Ryan Lochte, Aaron Piersol, Peter Vanderkaay, Rebecca Soni, Katie Hoff, Ariana Kukors, Dagny Knutson og onnur. Tilsamans 36 amerikanskar svimjistjørnur, at kappast ímóti “Evropa” á stevnu í Manchester tann 18. til 19. desember 2009, har Evropa í hesum føri verður umboðað av Bretlandi, Týskalandi og Italia. Sí eisini eldri tíðindi her á svimjing.com.


text:
Solvang-reiðaríið í Stavanger í Noregi hevur sett sær fyri at byggja fýra nýggj etylenskip. Reiðaríið undirskrivaði í februar eina avtalu um bygging av upp til fýra skip í Suður-Korea.
Fyri viku síðani komu boðini um at avtala var at fara undir byggingina av teimu báðum fyrstu skipunum. Og nú eru boð komin frá Solvang um at tey hava tikið avgerð um at byggja nummar trý og fýra eisini.
Tey bæði fyrstu uppá 21.000 rúmmetrar til støddar skulu latast reiðarínum í fyrstu helvt av 2019. Tey bæði seinnu skulu latast tvey ár seinni, í 2021.
Solvang hevur áður bygt skip á Hyundai-skipasmiðjuni í Suður-Korea, skrivar Sysla. Í 2015 fekk reiðaríið trý LPG-skip sum vóru 60.000 rúmmetrar til støddar.
Í august í ár fær reiðaríið tvey stór gasstangaskip. Bæði hava fingið tíggjuáraavtalur.


text:
- Tíðindi, mentan og ítróttur
Semja um Nólsoyarleiðina
Túrurin hjá Ternuni til Nólsoyar mikumorgnnar verður kortini ikki strikaður í ferðaætlanini.
Strandferðslan og Tórshavnar havn hava gjørt semju um, at havnargjaldið ikki hækkar fyrr enn næsta ár.
Jóan Petur Abrahamsen, rakstrarleiðari á Strandferðsluni, sigur í stuttari viðmerking, at nú Tórshavnar havn hevur slakað í málinum, fer Strandferðslan ikki at skerja túratalið kortini.
Ætlanin var, at túrurin mikumorgnar klokkan 9.30 til Nólsoyar skuldi takast burtur, tí havnargjaldið fyri Ternuna hækkaði. Men hækkingin er nú útsett til næsta ár.
Sambært Jónsveini Lamhauge, havnarmeistara í Havn, er talan um 38.000 krónur.
Sí eisini


text:
Grikskt mál
Grikskt mál (eλλnvιkά - ellinika ella eλλnvιkή Yλώσσa / elliniki glossa) er ein sjálvstøðug grein av teimum indo-evropeisku málunum. Grikska málið er høvuðsmál í Grikkalandi og á Kýpros. Málið sum tey tosa í dag verður nevnt nýgrikskt, tað sum tey tosaðu og skrivaðu í fornøldini verður nevnt forngrikskt, harumframt eru tað onnur griksk mál, t.d. er nýgrikst ikki bara nýgrikst. Nýgrikskt er móðurmál hjá um 12.250.000 fólkum, harav um 9.850.000 í Grikkalandi og um 580.000 í Kýpros; Nýggja Testamenti er skrivað á koine grikskum, og tað er átrúnaðarligt mál í griksku ortodoksu kirkjuni.
Málstríð[rætta | rætta wikitekst]
Í nógv ár var eitt málstríð (diglossi) í Grikkalandi. Stríðið snúðið seg um, hvørt tey áttu at tosa og skriva eitt grikst mál sum lá so tætt upp at tí forngrikska sum møguligt, katharevusa (tað reinskaða málið), ella um tey skuldu tosað og skriva tað sum tað vanliga fólkið tosaðu, dimotiki. Tey lærdu brúktu í høvuðsheitum katharevusa, t.d. í rættarmálum, á lærdum háskúlum, í fyrisitingini osfr., meðan tey ikki lærdu, ella tað vanliga fólkið, brúkti tað móðurmálið sum tey høvdu lært, dimotiki. Hetta málstríðið endaði í 1976, tá ein nýggj lóg varð sett í gildið, sum segði, at dimotiki nú var tað almenna málið í Grikkalandi.
Grikska stavraðið[rætta | rætta wikitekst]
Tað eru 24 bókstavir í tí grikska alfabetinum, allir hava ein stóran bókstav og ein lítlan bókstav, tó hevur sigma tvey sløg av smáum bókstavum, eitt vanligt sigma (σ) og eitt sum verður brúkt tá eitt orð endar við s (ς).
Keldur[rætta | rætta wikitekst]


text:
Meginreglur fyri telefonnýtslu á Skúlatrøð
Endamál
- At telefonir ikki órógva undirvísingina
- At telefonir ikki gera, at næmingarnir gerast kropsliga óvirknir í fríkorterunum
- At næmingarnir eru meira saman sosialt í fríkorterunum
- At áseta, í hvønn mun telefonin kann verða eitt amboð í undirvísingini
- At tálma happing á netinum
Hesar reglur eru galdandi viðvíkjandi telefonnýtslu:
1.-7. flokkur
- Um næmingur hevur telefon við í skúla, skal hon verða beind burtur og ikki órógva í tíma og fríkorteri
- Um næmingur skal nýta telefonina, skal hetta fyrst avtalast við starvsfólk skúlans
8.-10. flokkur
- Um næmingur hevur telefon við í skúla, skal hon verða beind burtur og ikki órógva í tímunum
- Um næmingur skal nýta telefonina í tímunum, skal hetta verða eftir avtalu við starvsfólk skúlans
- Tá ið næmingar eru á øki, har 1. – 7. fl. vanliga heldur til, eru reglurnar fyri 1. - 7. fl. galdandi
Atgerðir
- Um reglurnar ikki verða hildnar, verður telefonin tikin og løgd á skrivstovuna, har foreldur/verji skulu heinta hana
Hesar meginreglur eru samtyktar á fundi í skúlastýrinum tann 06.06.17.


text:
Eins og tey í Japan hava J-pop, hava tey í Korea K-pop sum frámerki fyri rútmiska tónleikamarknaðin. Í 2012 bleiv K-poppur kendur um allan heim við Gangnam Style hjá suðurkoreanska Psy.
K-poppur hevði verið kendur í nógv ár frammanundan í Korea, men YouTube gjørdi júst henda tónleikin so kendan, at hann varð oftari spældur enn Justin Biber.
SHINee er eitt kent boy-band við fimm sangarum úr Suðurkorea. Føroyski Bárður Háberg hevur skrivað sangin Better off til SHINee í 2013. Fyri jól doyði forsangarin, Jonghuyn, 27 ára gamal.
Bretska avísin The Guardian skrivaði um hendingina og gitti, at kendi sangarin doyði fyri egnari hond. Avísin skrivar eisini um harða marknaðin, sum koreanskir poptónleikarar virka og liva í.
Í eini aðrari grein um somu hending skrivar The Guardian, at sjálvmorð er størsta deyðsorsøk í Suðurkorea millum tey, sum eru 30 ár og yngri.
Uppgávur:
Hvussu ofta er Gangnam Style hjá Psy spældur á YouTube?
Hvønn týdning hevur YouTube fyri útbreiðslu av tónleiki úr smáum ella fjarum londum?
Setið tykkum í samband við Bárð Háberg og spyrji hann, hvussu tað bar til, at hann slapp at skriva ein sang til SHINee!
Hvør føroyskur sangur man vera oftast spældur á YouTube?
Jonghuyin doyði 27 ára gamal. Kennir tú aðrar sangarar og tónleikarar, sum doyðu 27 ára gamlir?
Kendasti K-popp sangur úr Korea er Gangnam Style hjá Psy frá 2012
Jonghyun, Kim Jong-hyun, var forsangari og sangskrivari í koreanska boy-band bólkinum SHINee. Hann doyði 27 ára gamal 18. desember í 2017.
Jonghyun fer til gravar fyri jól í 2017 á einum loyniligum stað í Seoul


text:
Andrias Høgenni (f. 1988), er filmsleikstjóri og ættaður úr Tórshavn. Áðrenn hann fór á filmslistaskúlan 18 Frames, og seinni Super16, nam hann sær royndir innan filmsgerð í sjónvarpsrøðini “Agurk”, og tá hann gjørdi videotilfar og filmsummæli til ungdómsblaðið MESS. Í 2013 fekk hann prógv sum filmsleikstjóri, og endafilmurin Timerne med Christine varð sýndur á Odense International Filmfestival.
Andrias hevur leikstjórnað stuttfilmarnar Stev (2009), Ávegis (2011), Harmoni (2012), Eina (2013), Det mand ikke taler om (2014) Kom og dansa (2015), Stina Karina (2015) og Et knæk (2016).
Fleiri av filmunum hjá Andriasi hava verið sýndir til Geyta-filmskvøldini í Norðurlandahúsinum, og hann hevur verið umboðaður øll árini. Í 2015 og aftur í 2016 vann Andrias Geytavirðislønina og í seinna førinum eisini Áskoðaravirðislønina.
Eisini var Andrias við til at stovna yrkisfelagið “Føroysk Filmsfólk”, og í 2014 vann hann virðislønina “Årets filmtalent” frá Odense Filmværksted.
Nám hevur gjørt sáttmála við Andrias, um at fáa rættindi til at brúka filmarnar Eina, Kom og dansa og Stina Karina í skúlunum. Filmurin og uppgávurnar venda sær fyrst og fremst til elstu flokkar fólkaskúlans, miðlabreytir og miðnám.
Frammanundan hevur Nám keypt rættindi til filmar hjá Sakarisi Stórá, Anton Petersen og Heiðriki av Heygum. Ætlanin hjá Námi er at økja um tilfarið á hesi filmssíðuni, so eitt breitt úrval av nýggjari føroyskari filmslist altíð er tøkt til undirvísing.
Filmarnir kunnu eisini brúkast í tvørfakligum samstarvi, serliga á miðnámi millum lærugreinarnar filmsvísund, føroyskt, myndlist og sálarfrøði. Filmar, sum verða nevndir, kunnu í flestu førum lánast á Býarbókasavninum í Havn, eins og Nám hevur eitt avmarkað savn við filmum til láns. Brot úr filmum, filmsitat, eru ofta løtt at finna á YouTube.
Eru ivamál um tilfarið og film til undirvísing yvirhøvur, eru vit á Námi altíð til reiðar at hjálpa og ráðgeva, alt eftir førimuni.


text:
Jens Hákun Leo
21.04.2017 - 08:35
Tíðindi > Samfelag & Politikkur > Annað
- Búi Tyril hevur gjørt nakað skeivt. Tað skal eingin annar biðja um umbering fyri.
Hetta slær Sjúrður Skaale, fólkatingsmaður fyri Javnaðarflokkin, fast í lesarabrævi, sum er eitt aftursvar til lesarabrævið hjá Búa Tyril í gjár, har ið síðstnevndi verjir søk sína viðvíkjandi útgávuni av tí dulnevnda faldaranum fyri páskir.
Í lesarabrævi sínum vísir Sjúrður Skaale øllum verjuargumentunum hjá Búa Tyril aftur.
Búi Tyril 1: Annars er rætturin at útrykkja sínar meiningar anonymt grundleggjandi í einum fólkaræði. Vit hava loyniligar atkvøðugreiðslur til val, júst fyri at ein og hvør skal kunna seta sín kross í einrúmi uttan at onnur vita, hvat viðkomandi velur, soleiðis at eingin skal koma undir trýst í tílíkum høpi. Sama meginregla er galdandi eitt nú í lóggávu sum skal verja whistleblowers.
Sjúrður Skaale 1: Síðani verjir hann seg við at siga, at rætturin til anonym álop á navngivin fólk kann samanberast við, at vit sleppa aftur um einar gardinur at seta krossin, tá val er.
Ja, tú. Tað skrivar hann faktiskt. At bakbíta fólk anonymt kann samanberast við at atkvøða loyniliga tá tað er val. Hvat skal mann siga...
Búi Tyril 2: Sjúrður Skaale leggur í sínum skrivi meg undir at hava staðið aftan fyri aðrar dulnevndar faldarar ella skriv sum eru komin út í sambandi við býráðsval o.a., har hann og onnur navngivin hava verið fyri álopum. Eg vil staðiliga vísa aftur at eg havi havt nakað yvirhøvur at gera við tílík skriv og faldarar, hvørki tekniskt, innihaldsliga ella á annan hátt.
Tí vil eg eisini krevja at Sjúrður Skaale kemur við almennari umbering hesum viðvíkjandi.
Sjúrður Skaale 2: Men í staðin fyri at biðja um umbering sigur hann í lesarabrævið í dag, at EG skal biðja um umbering...
Sum grundgeving sigur hann, at eg havi lagt hann undir at hava staðið fyri øðrum slíkum svansi fyrr. Tað passar ikki. Eg nevndi nøkur líknandi átøk, men segði ikki Búa hava staðið fyri teimum.
Búi Tyril 3: Sjúrður Skaale og onnur við honum hava funnist at mær fyri at hava “latið meg brúka” til hesa uppgávu, soleiðis at onkur annar “kann goyma seg”. Eg eri samdur í at lygnir, sleyg og útspilling eiga ikki at sleppa ótálmað og navnleyst framat í tí almenna rúminum. Men talan er ikki um tílíkt her.
Sjúrður Skaale 3: Tað triðja beinið undir hesum skinkluta krakkinum hjá Búa er, at tað, at bera eitt skriv í hørt hús, har summi fólk verða kallað ókristilig og óføroysk, ikki kemur undir “lygnir, sleyg og útspilling”.
Tað átti Búi skal latið tey, sum blivu kallað ókristilig og óføroysk, mett um sjálv.
Les lesarabrævið hjá Sjúrða Skaale her.


text:
Whiteboard, talvur v.m.
Inventar Tænastan veitir whitebords v.m. frá tveimum ymiskum veitarum. Hesir veitarar nevnast NSF, og Dahle. Niðanfyri er ein stutt frágreiðing um hvønn av teimum báðum veitarunum.
NSF [Nordisk Skoletavle Fabrik]
NSF er ein donsk fyritøka, og framleiða teir sjálvir sínar talvur v.m. Sera høg góðska, funktionalitetur, og flott snið, er nakað ið eyðkennir vørurnar frá NSF. Teir veita 25 ára garanti uppá sínar talvur.
Dahle veitir konferansuútgerð, skeri- og makuleringsmaskinur, whiteboards, og aðra skrivstovuútgerð. Hetta veita teir fyri ein kappingarføran prís.
_____________________________________________________________________________________________________________
Við at klikkja á ein av faldarunum niðanfyri, kanst tú lesa meir um úrvalið av whiteboards frá NSF og Dahle.
Myndirnar ið vístar eru niðanfyri, vísa bert lítlan part av okkara úrvæli av whiteboards v.m. Alt hetta er tó ikki goymsluvøra. Er nakað ávíst tú kundi hugsa tær viðv. whiteboards v.m., kanst tú seta teg í samband við Inventar Tænastuna.
[Fyrivarni verður tikið fyri villum]
Trýst á mynd fyri fulla stødd.


text:
Eitt sunt samfelag er treytað av, at tey sum búgva her, kenna at tey hoyra til samfelagið.
Tá tú kennir teg hoyra til, vil tú vera meira sinnaður at arbeiða fyri felagsskapin og seta tín egna tørv til síðis fyri at stuðla. Tá vit kenna at vit hoyra til, uppbyggir tað eitt samanhald, ið kann styrkja ein hvønn felagsskap.
Tað er týðiligt í t.d. einum ítróttarfelagi ella líknandi, at samanhald er ein grundarsteinur fyri, at fáa felagið at virka væl.
Arbeiðspláss við góðum samanhaldi, eru eisini við at skapa eitt betur arbeiðsumhvørvi og harvið betri produktivitet.
Tað tykist sum um samfelagið er í upploysn, borgarin er farin at ivast í, hví júst hann skal gjalda til felagsskapin. Samanhaldi minkar og einstaki borgarin roynir at tryggja seg og síni. Hetta verður oftað gjørt við at skjóta skylduna av samfelagstrupulleikunum, á ávísar samfelagsbólkar. Ella hesir sleppa ikki at hoyra til.
Uttan hesa kensluna at hoyra til felagsskapin, gerst tað eisini meira lógligt at vilja sleppa sær undan at fíggja felagsskapin.
Okkum tørvar, sum samfelag, at vit arbeiða meira við samhaldsfesti, ikki bert við orðum, men eisini í gerðum - hetta snýr seg ikki bert um pengar - men um at loyva øllum at hoyra til og harvið luttaka í samfelagnum. Soleiðis verður leiðin skapt til eitt meira samhaldsfast samfelag har fleiri og fleiri vilja gera sítt til, at tað eydnast.
Kensluna av at hoyra til, eigur at vera partur av øllum lutum í samfelagnum. Er talan um hvussu vit arbeiða við børnum á dagstovnum og skúlum, eigur tað at vera ein málrættaður setningur. Er talan um fólk við fremmandum uppruna, ung, vaksin ella gomul eigur tað at vera setningurin hjá landinum og kommununi. Eitt fjøltátta samfelag er ein styrki fyri øll.
Løgtingið átti í størri mun sett sær fyri,d at arbeitt við, hvussu vit kunnu styrkja um kensluna av, at hoyra til. Ikki sum nú, at styggja ymiskar samfelagsbólkar burtur. Verður tað vegna fíggjarligar, trúar ella onnur viðurskifti.
At hoyra til styrkir samfelagið - okkum øll - í Føroyum gera øll mun.


text:
Næmingakonsert fríggjadagin 5. mai
Várkonsert við Eiðis ljómfelag og skúlaorkestrinum Norðljómi, verður fríggjakvøldið 5. mai kl. 18.00 í mentanarhøllini á Eiði.
Norðljómur er mannað av næmingum úr Sunda og Eiðis - kommunum. Næmingarnir koma millum annað at spæla løg hjá Elvis Presley, Steintór Rasmussen og Poul Anka.
Eiðis Ljómfelag hevur fyri stuttum verið á venjingarlegu á Giljanesi, og fríggjakvøldið verða løg, sum Ljómfelagið hevur vant í vetur og í vár, at hoyra. Ljómfelagið hevur í seinastuni lagt dent á at venja til Musikkstevnuna 2017, sum í ár verður í Sørvági. Onkur av teimum løgunum verða møguliga eisini at hoyra, so skráin fyri konsertina fríggjakvøldið er spennandi. M.a. er Anja Abrahamsen solistur á síni alt-saxofon, tá orkestrið spælir kenda lagið Tango. Eisini spælir Ljómfelagið eitt lag úr kenda verkinum hjá Jean Sibelius – Finlandia – “Be still my soul”.
Í steðginum verður møguleiki at keypa sær ein te- ella kaffimunn afturvið einum køkubita.
Orkesturleiðarin, Oddur Hentze, letur heilsa og sigur, at miðjað verður ímóti, at konsertirnar eru liðnar í so góðari tíð, at fólk náa heim aftur at spæla Gekk – verið vælkomin í mentanarhøllina á Eiði fríggjakvøldið 5.mai kl 18.00.


text:
Miðvágs Róðrarfelag
Miðvágs Róðrarfelag er føroyskt róðrarfelag úr Miðvági. Miðvágs Róðrarfelag varð stovnað á vári 1956.[1] Felagið er virkið og eigur fleiri kappróðrarbátar, sum luttaka í FM kappróðri hvørt summar. Felagið hevur egið neyst, sum varð tikið í brúk í 2007. Niclas í Koltri smíðaði fyrsta kappróðarbátin hjá felagnum, tað var áttamannafarið Miðvingur, sum Niclas smíðaði í 1957. Sámal Hansen úr Runavík hevur smíðað teir nýggjastu bátarnir hjá Miðvágs Róðrarfelag. Bátarnir eru hvítir, hava bláar stokkar og reyða rond.
Innihaldsyvirlit
Føroyameistaraheiti[rætta | rætta wikitekst]
- 2010 - Beinta varð føroyameistari, 5-mannafør gentur
- 2006 Riddarin føroyameistari, 6-mannafør kvinnur
- 2006 Frúgvin føroyameistari, 5-mannafør gentur
- 2000 Frúgvin føroyameistari, 5-mannafør kvinnur
- 1993 Miðvingur føroyameistari, 8-mannafør
- 1988 Miðvingur føroyameistari, 8-mannafør [2]
Bátar[rætta | rætta wikitekst]
- Miðvingur 1957 Niclas í Koltri
- Beinta 1958 Niclas í Koltri
- Beinta 1983 Ian Joensen, Miðvágur
- Miðvingur 1984 Niclas í Koltri
- Riddarin/Rókur/Dellan 1987 Hans K. Hansen (Stoffa)
- Frúgvin 2000 Sámal Hansen, Runavík, 5-mannafar
- Riddarin 2001 Sámal Hansen, Runavík, 6-mannafar
- Beinta 2010 Sámal Hansen, Runavík, 5-mannafar
- Miðvingur 2011 Sámal Hansen, Runavík, 8-mannafar